Йәй эҫе буласаҡ. Республика башлығы Рөстәм Хәмитов киләһе һайлау алды кампанияһын шулай тип баһаланы - GTRK.TV — Новости Уфы и РБ\nЙәй эҫе буласаҡ. Республика башлығы Рөстәм Хәмитов киләһе һайлау алды кампанияһын шулай тип баһаланы\n„Берҙәм Рәсәй„ сәйәси партияһы 22 майҙа Рәсәйҙең бар төбәктәрендә парламент һайлауҙарына кандидаттарҙы көнэлгәре һайлау ойошторола. Был көн алдынан партияның Башҡортостан төбәк ойоштороу комитеты кандидаттар исемлеген раҫланы.\nЗа кадром. Башҡортостан исемлегендә 108 кандидат. Алдан тауыш биреү һөҙөмтәләре буйынса иң күп тауыш йыйғандар 22-се майҙа депутатлыҡҡа кандидат булараҡ күрһәтелә. „Берҙәм Рәсәй„ сәйәси партияһы төбәк идараһы рәйесе Константин Толкачев 15-се февралдән 10-сы апрелгә тиклем алдан тауыш биреүҙә ҡатнашырға теләк белдергән һәр кемдән документтар ҡабул ителде, тип белдерҙе. Төп талап – хөкөмгә тартылмаған булыу, сит ил активтары булмау һәм 21 йәш тулыу. Тауыш биреү өсөн күрһәтелгән кандидаттар алдында республика башлығы Рөстәм Хәмитов сығыш яһаны. Йәй сәйәси мәғәнәлә ысынлап та эҫе буласаҡ, тине Рөстәм Зәки улы. Һайлау алды кампанияһы ҡатмарлы шарттарҙа ойошторола.\n12 апреля Рәсәй күгенә Гагарин рәсеме төшөрөлгән 108 мең шар күтәреләсәк\n12 апреля Павловка һыуһаҡлағысында ташҡын һыуҙарын үткәреү эштәре башланды


Бөгөн Ураҙа байрамының икенсе көнө - GTRK.TV — Новости Уфы и РБ\nБөгөн Ураҙа байрамының икенсе көнө\nУраҙа байрамы – ул быуаттар буйы кешеләрҙең рухи сафлыҡҡа, мәрхәмәтлек һәм изгелеккә ынтылышын сағылдыра. Ураҙа ғәйете – мосолмандарҙың мөһим һәм яратҡан байрамдарының береһе, изгелек, игелек билдәһе, миһырбанлыҡ һәм мәрхәмәтлеккә өндәүсе көн. Ураҙаның маҡсаты — иманды нығытыу, рухи үҫешкә өлгәшеү, йәшәүҙең асылы, өҫтөнлөктәре хаҡында уйланыу. Иманлы кешеләр өсөн ураҙа, тәү сиратта, рухи һәм физик яҡтан сафланыу, тыйылған сара һәм күренештәрҙән ситтә тороу мөмкинлеген бирә.Рамаҙан айы тамамаланыу хөрмәтенә республиканың барлыҡ мәсеттәрендә ғәйет намаҙы уҡылды. Иң төп саралар, ғәҙәттәгесә, Ләлә Тюльпан мәсетендә үтте. Рәсәй мосолмандары үҙәк диниә назараты рәйесе Тәлғәт Тажетдин хаҡ мосолмандарҙы оло байрам менән ҡотлап ислам дине традицияларына тоғро ҡалырға саҡырҙы. Рамаҙан айы барышында ураҙа тотоусы кешеләрҙе киске ашҡа, ифтарға йыйыу йолаһы бар. Был ғәмәлде башҡарыу һауаплы һанала. Былау тәмле килеп сыҡһын өсөн, бар күңелеңде һалып бешерергә кәрәк, ти Шәүҡәт. Тап ошо изге ғәмәлде башҡарыр һәм мосолмандарға үҙенсәлекле былау бешерер өсөн ул Үзбәкистандан килгән дә инде.Һибәләп торған ямғыр ҙа байрам төҫөн боҙмай. Тирә-яҡҡа тәмле еҫтәр таратып бешкән былауҙы һәр кем тәмләп ҡарарға теләй.Килгән ҡунаҡтар өсөн йыр-моң да бүләк иттеләр. Һәр кеше һауа торошоноң боҙолоп тороуына ҡарамаҫтан, бейергә төштө.Ураҙа ғәйете өс көн дауам итә. Ошо уңайҙан бөгөн дә Рәсәйҙәге барлыҡ мәсеттәрҙә байрам вәғәздәре тыңлана. Кешеләр байрам табындары ойоштора, бер-береһенә ҡунаҡҡа йөрөй, мәрхүмдәргә зыярат ҡыла.


Тәүге ярҙам күрһәтеү буйынса ниндәй ҡағиҙәләрҙе белеү мотлаҡ? - Юлдаш\nТәүге ярҙам күрһәтеү буйынса ниндәй ҡағиҙәләрҙе белеү мотлаҡ?\nТәүге ярҙам күрһәтеү буйынса ниндәй ҡағиҙәләрҙе белеү мотлаҡ? https://bash.news/yuldash/2570_teuge-yarzam-kurheteu-bujynsa-nindej-kahizelerze-beleu-motlak\n25 ғин, 17:12\nЗөлфиә Рәхмәтуллина. Туңыу сәбәпле аяҡ-ҡулдарын киҫтереп, ғүмерлек инвалид булып ҡалыусылар күп. Яҡындарыбыҙ һәм урамда ҡалған кешеләргә барыбыҙ ҙа иғтибарлы булырға тейешбеҙҙер. Беҙҙең hорауҙарға профессор, термик йәрәхәтләнеүҙәрҙе дауалау буйынса республикалағы төп белгестәрҙең береһе Һәүбән Нурлығаян улы Хунафин һәм «Эҙәрмән» телепроекты мөхәррире Гүзәл Сулпан ҡыҙы Хәмитованы саҡырҙыҡ.\nҺәүбән Хунафин. Бындай ауыр хәлдәрҙән бер кем дә азат түгел. Был хәлдәр күп төрлө. Иң тәүҙә асыҡ урындар туңа. Йә эскән килеш тышта ҡалып, урамда йәшәгән, подъездарҙа йөрөгән кешеләр күп туңа. Битараф ҡалмай, ярҙам итер кәрәк ундай кешеләргә. Аяҡ –ҡулдары еүешләнеп, алыштырмай тышта оҙаҡ йөрөүҙән туңғандар күп. Ҡайһы ваҡыт аяҡтарын, ҡулдарын киҫтергән осраҡтар ҙа бар. Балалар күп туңып килә беҙгә. Балаңмы йә башҡа туғаныңмы алыҫ юлға сыҡҡанда, ауыр эштәргә барғанда дөрөҫ кейенеп, термоста һыу, алмаш кейем алып, кәрәкле дарыуҙар алып сыҡһын, йөрәк ауыртҡандағы мәҫәлән. Өшөгәндә бөтә тәндә ҡан насар йөрөй башлай. Һауа торошона ярашлы кейемдәрҙе кейендереп сығарырға тырышыр кәрәк балаларға. Өшөгәндә ҡар менән ышҡырға ярамай тәнде. Тирене боҙолоуға килтерә. Йылы кейем кейҙереп, сәй, һурпа, йылы эсемлек бирер кәрәк. Фажиғәле хәлдәр бик күп. Туңып, йә ҡар аҫтында ҡалғанда нисек ярҙам итергә икәнен мәктәптәрҙә лә өйрәтеү эштәре алып барыр кәрәк…\nГүзәл Хәмитова. Кеше эсә лә йылына тигән уй дөрөҫ түгел. Урамға сыҡҡанда эсеп сығырға ярамай. Беренсенән ҡан насар йөрөй, кеше йылыһын юғалта. Икенсенән эскән кеше үҙенә иғтибар итмәй: өшөгәнен тоймай. Эскән кешене яҡындарына уны тышҡа сығармай тоторға кәрәк. Бер-берегеҙгә битараф булмағыҙ. Аяҡ кейеме йылы булырға тейеш. Битте ҡаплап, бейәләй кейеп сығыу мотлаҡ, йәштәр йоҡа йөрөй кроссовкала ғынамы йә йоҡаҡ табанлы итек кейәләр. Быйма, йылы йөн ойоҡтар, бейәләй булырға тейеш командировкаға сыҡҡанда. Ҡатын-ҡыҙҙарға биҙәнеү әйберҙәрен таҡмаҫҡа кәрәк, тиҙ туңа. Тышта бер-берегеҙгә иғтибарлы булыу кәрәк. Ағарып торған ерҙәрҙе йылытыр кәрәк. Подъездға, магазинға йылынырға ингән балаларҙы, йәштәрҙе ҡыумаһындар ине. Йылынып сыҡһындар ул һыуыҡ көндәрҙә. Кешеләргә иҫкәртеү саралары булдырыр кәрәк. Балаларға ла кәрәкле мәғлүмәттәрҙе табышып, интернеттамы өйрәтергә кәрәк. Ҡар аҫтында ҡалғанда нисек ҡотолорға: иң тәүҙә үҙеңдең ниндәй хәлдә тороуыңды белергә кәрәк. Быны төкөрөп ҡарап белергә була: төкөрөк ергә ҡарай китә, ә баш түбән торһаң төкөрөгөң танауға китә. Эргә-тирәңдә бушлыҡ булдырырға кәрәк, мөмкинселек булһа, әйләнеп торорға тырышырға, әгәр баш түбән торһағыҙ. Ҡар тәрән булмаһа, сығырға тырышып ҡарар кәрәк. Ҡысҡырып хәлеңде бөтөрөргә кәрәкмәй, тын ала торған һауаның (кеше 20 минут тын ала ала, тиҙәр ҡар аҫтында) бөтөүенә булышлыҡ итә. Кеше тауышын ишетһәгеҙ, ярҙам һорап тауыш бирегеҙ.


Ололарға вакцина эшләтеүгә бөтә шарттар булдырыла\n25 Ноябрь , 15:22\nБашҡортостанда 65 йәштән ололар өсөн махсус вакциналау пункттары үҙенең эшен дауам итә.\nУлар “Берҙәм Рәсәй” партияһының “Ололар тураһында хәстәрлек” акцияһы сиктәрендә октябрь аҙағынан эшләй башланы. Ошо ваҡыт эсендә уларҙа 5669 кеше прививка эшләткән.\nАйырым пункттар булдырыуҙың төп маҡсаты – ололарға прививка эшләтеү өсөн мөмкин тиклем уңайлы шарттар булдырыу. Сөнки сир сигенергә уйламай һәм айырыуса ололар өсөн хәүефле.\nБөтәһе әлеге көнгә республикала 53 ошондай пункт асылған. Уларҙа аҙна һайын “Сәләмәт кесе аҙна” акцияһы үтә. Унда медицина өлкәһендәге белгестәр ололарға лекциялар уҡый, шулай уҡ медицина техникаһы отоу мөмкинлеге бар. Бынан тыш, оло йәштәге граждандарҙы шәхси һаҡланыу һәм гигиена саралары менән тәьмин итәләр.\nРеспубликаның һәр ҡалаһында һәм районында тиерлек бындай пункттар бар. Мәҫәлән, Ҡалтасы ауылында ул “Вера” халыҡты социаль хеҙмәтләндереү ойошмаһы үҙәгендә урынлашҡан. Килгән һәр кешене Ҡалтасы үҙәк район дауаханаһының терапевы ҡарай. Табип рөхсәт биргәндән һуң, ололарға вакцина яһала. Республиканың башҡа пункттарында ла ошондай уҡ схема буйынса эшләйҙәр.\nВакциналауға “Берҙәм Рәсәй” партияһының колл-үҙәге аша 8-800-201-89-03 телефоны буйынса яҙылырға мөмкин. Иртәнге сәғәт 9-ҙан киске 6-ға тиклем бушлай шылтыратырға була. Вакциналау пункттары көн һайын эшләй.


Өфө эргәһендә бушлай «Урал йондоҙо» музыка һәм спорт фестивале үтә // Мәҙәниәт | новости башинформ.рф\n12:00, 19 июня 2018 Мәҙәниәт\nӨФӨ, 2018 йыл, 19 июнь. /«Башинформ» мәғлүмәт агентлығы, Ләйлә Аралбаева/.\nӨфө эргәһендә бушлай «Урал йондоҙо» музыка һәм спорт фестивале үтә.\nТөнгө Бүреләр бөтә Рәсәй мотоклубы эгидаһы аҫтында сара 7 июлдә Өфөнән 15 саҡрым алыҫлыҡта урынлашҡан майҙанда (М5 трассаһы, 1508-се саҡрым) үтә.\nФестивалдә эстрада йондоҙҙары Вика Цыганова, Ольга Кормухина, Юлиә Чичерина һәм «7Б» төркөмө сығыш яһай.\nФестиваль программаһында: автомобилдәр алышы, каскадерҙарҙың күрһәтмә сығышы, MadMan командаһынан донъя кимәлендәге мотофристайл, шулай уҡ эксклюзив авто, мото һәм хәрби техникалар күргәҙмәһе.\n«Урал йондоҙо» фестивале махсус йыһазландырылған майҙанда үтә. Бында 1500 палатканан торған ҡаласыҡ урынлаша. Унда 6 июлдә киске сәғәт 6-нан инергә мөмкин. Палатка һәм экипировканы үҙең менән алырға кәрәк, урында ҡуртымға биреү ҡаралмаған. Фестивалгә инеү яғында 7 мең автомобиль һыйышлы тәүлек әйләнәһенә туҡталҡа була.\nФестиваль көндө, 7 июлдә, ҡаланан «Урал йондоҙо» фестиваленә тиклем түләүле маршрут ойошторола. Автобустар «ӨМЭПБ» һәм «Дуҫлыҡ монументы» туҡталыштарынан ҡуҙғалып китә.\n«Урал йондоҙо» фестивале Башҡортостанда икенсе тапҡыр уҙа. Тәү тапҡыр, 2017 йылда, сара 7 меңгә яҡын кешене йыйҙы.


Иҫке Әзмей ауыл Советы (Баҡалы районы) — Башҡорт Википедияһы\nИҫке Әзмей ауыл Советы (Баҡалы районы)\nИҫке Әзмей ауыл Советы\nИҫке Әзмей ауыл Советы — Рәсәй Федерацияһы Башҡортостан Республикаһының Баҡалы районы составындағы ауыл биләмәһе (муниципаль берәмек тибы) һәм административ-территориаль берәмек, 2008 йылда бөтөрөлә. Почта индексы — 452665. ОКАТО коды — 80207848000. Дияш ауыл Советы менән берләштерелә. 1987 йылда ойошторолған.\nИҫке Әзмей ауылы — административ үҙәк, Николаевка, Ғәлиулла, Наратсоҡор ауылдары.\n1987 йылда, Баҡалы районы Ҡаҙансы ауыл Советынан бүлеп алып, ойошторола (Башҡорт АССР-ы Юғары Советы Президиумының 1987 йылдың 11 декабрендәге 6-2/478-се һанлы «Баҡалы районында Иҫке Әзмей ауыл Советын ойоштороу тураһындағы» Указы).\n2. Иҫке Әзмей ауыл Советы составына түбәндәге тораҡ пункттарын индерергә: Ғәлиулла ҡасабаһын, Наратсоҡор, Николаевка һәм Иҫке Әзмәй ауылдарын, был ауылдарҙы Баҡалы районы Ҡаҙансы ауыл Советы составынан сығарырға.\n3. Иҫке Әзмей ауыл Советы сиктәрен тәҡдим ителгән схема картаһына ярашлы раҫларға.\n2008 йылдав Дияш ауыл Советы составына инә, Ҡаҙансы ауыл Советы ла ҡайтанан Иҫке Кәстәй ауыл Советы составына индерелә.\nБашҡортостан Республикаһының 2008 йылдың 19 ноябрендәге 49-з һанлы «Айырым ауыл Советтарын берләштереүгә һәм тораҡ пункттарын тапшырыуға бәйле Башҡортостан Республикаһының административ-территориаль ҡоролошондағы үҙгәрештәр тураһындағы» Законы, ст.1 6). Баҡалы районы буйынса б) түбәндәге юлдар бар:\n«Дияш» атамаһын һаҡлап, Дияш һәм Иҫке Әзмей ауыл Советтарын берләштерергә, административ үҙәген Дияш ауылында урынлаштырырға.\nИҫке Әзмей ауыл Советы составындағы Николаевка, Иҫке Әзмей, Ғәлиулла, Наратсоҡор ауылдарҙы Дияш ауыл Советы составына индерергә.\nДияш ауыл Советы сиктәрен тәҡдим ителгән схема картаһына ярашлы раҫларға.\nИҫке Әзмей ауыл Советын иҫәп мәғлүмәттәренән алып ташларға\n2008 йылға Иҫке Әзмей ауыл Советы Татарстан Республикаһы, Түбәндәге муниципаль берәмектәр менән сиктәш була: Дияш ауыл Советы, Бозор ауыл Советы, Яңы Урсай ауыл Советы, Ҡаҙансы ауыл Советы, Иҫке Кәстәй ауыл Советы, («Башҡортостан Республикаһының 2004 йылдың 17 декабрендәге 126-з һанлы (ред. 19.11.2008) „Башҡортостан Республикаһында муниципаль берәмектәрҙең сиктәре, статусы һәм административ үҙәктәре тураһындағы“ Законы»).\n↑ ОБ ОБРАЗОВАНИИ СТАРОАЗМЕЕВСКОГО СЕЛЬСОВЕТА БАКАЛИНСКОГО РАЙОНА\nhttps://ba.wikipedia.org/w/index.php?title=Иҫке_Әзмей_ауыл_Советы_(Баҡалы_районы)&oldid=836416 ҡабул ителгән\nБыл бит һуңғы тапҡыр 07:20 4 октябрь 2018 үҙгәртелгән.


«2012 йылға тиклем ауылдың социаль үҫеше» программаһы үтәлергә тейеш // Иҡтисад | новости башинформ.рф\n«2012 йылға тиклем ауылдың социаль үҫеше» программаһы үтәлергә тейеш\n16:06, 8 апреля 2011 Иҡтисад\nРеспубликаның Ауыл хужалығы министрлығында муниципаль район хакимиәте башлыҡтары урынбаҫарҙары менән кәңәшмәлә «2012 йылға тиклем ауылдың социаль үҫеше» федераль маҡсатлы программаһы средстволарын үҙләштереү проблемаһы күтәрелде. Ауыл хужалығы министры урынбаҫары Рөстәм Зәйнуллиндың әйтеүенсә, программаның дөйөм алғанда уңышлы үтәлеүенә ҡарамаҫтан, айырым райондар унда бөтөнләй ҡатнашмай йәки уларға бүленгән лимиттарҙы үҙләштереүҙе тәьмин итә алмай.\n— 2010 йылда Башҡортостан ауылдың социаль үҫеше программаһы маҡсатлы индикаторҙарының төп күрһәткестәрен тормошҡа ашырыу буйынса ярайһы яҡшы эшләне, — тип билдәләне Рөстәм Зәйнуллин. — Йүнәлтелгән средстволар йыл аҙағына тиклем үҙләштерелде. 1,5 миллион һумды иҫәпкә алмағанда, улар объектив сәбәптәр буйынса федераль бюджетҡа кире ҡайтарылды.\nТорлаҡ, газ селтәрҙәре, локаль һыу үткәргестәр төҙөлөшө буйынса бөтә төп индикаторҙар ҙа үтәлде. Дөйөм алғанда бүленгән средстволарҙы финанслау күләмдәре буйынса республика Рәсәй Федерацияһында алдынғы урында тора. Ләкин шул уҡ мәлдә программаны ғәмәлгә ашырыу барышында етди ҡатмарлыҡтар ҙа булды.\nМәҫәлән, былтыр средстволарҙың бер өлөшө айырым райондар иҫәбендә ятып, ахырҙа, киренән республика бюджетына ҡайтарылды. Был ярамаған хәл, тип иҫәпләй Рөстәм Зәйнуллин, был бит ауылда лайыҡлы инфраструктура үҫешенә, аграрийҙарға уларҙың тормош сифатын яҡшыртыуҙа етди ярҙам. Проект-смета документацияһын күрһәтмәү һәм конкурстарҙың ваҡытында үткәрелмәүе — аҡсаны кире ҡайтарыуҙа йыш осраған сәбәп.\n— Дөйөм алғанда республика буйынса инженерлыҡ селтәрҙәре төҙөлөшөнә 120 миллион һум бүленгән, шуларҙың йыл дауамында 31 миллион һумы республика бюджетына кире ҡайтарылған. Был бик ҙур сумма,— тип һыҙыҡ өҫтөнә алды БР Ауыл хужалығы министры урынбаҫары. — Артабан был средстволар ошо уҡ йүнәлештәрҙә башҡа муниципаль райондарға таратылды.\nШуның менән бергә аукциондарҙа экономияланған средстволарҙы кире ҡайтарыуҙың объектив сәбәптәре лә булды. Рөстәм Зәйнуллин муниципалитеттар эшендәге етешһеҙлектәрҙе анализлап, урындарҙа ауырлыҡ тыуҙырған мәсьәләләрҙә министрлыҡ һәм ведомстволар белгестәре менән хеҙмәттәшлекте яйға һалыу буйынса аныҡ саралар тәҡдим итте. Ул ошо федераль маҡсатлы программаны үтәүҙә һәм төҙөлөш барышын, бюджет средстволарын файҙаланыуҙы контролдә тотоуҙа был программала ҡатнашыусыларҙың үҙ-ара хеҙмәттәшлеге механизмдарын булдырыу кәрәклеген билдәләне.\n— Беҙҙең бурыс ағымдағы йылда һис бер осраҡта ла бындай етешһеҙлектәргә юл ҡуймау, — тип һыҙыҡ өҫтөнә алды министр урынбаҫары.\nТеги: ауыл хужалығы, маҡсатлы программа


Ҡырымда курорт йыйымын индереү киләһе йылдың майына тиклем кисектерелде // Йәмғиәт | новости башинформ.рф\n8:26, 26 апреля 2018 Йәмғиәт\nҠырымда курорт йыйымын индереү киләһе йылдың майына тиклем кисектерелде Фото: Олег Яровиков\nШаршамбы Ҡырымдың Дәүләт Советы төбәктә курорт йыйымын индереүҙе бер йылға кисектереү тураһында ҡарар ҡабул итте. Икенсе, аҙаҡҡы уҡыуҙа 66 республика парламентарийы «Курорт йыйымын индереү тураһында» төбәк законына тейешле төҙәтмәләр өсөн тауыш бирҙе. «Закон проекты [Ҡырымда курорт йыйымын индереү буйынса экспериментты 2019 йылдың 1 майына күсереү тураһында] ҡабул ителде», — тип Ҡырым Республикаһы Дәүләт Советы рәйесе Владимир Константиновтың һүҙҙәрен еткерә ТАСС. Ҡырым парламентының Шифахана-курорт комплексы һәм туризм буйынса комитеты рәйесе Алексей Черняк һүҙҙәренсә, Ҡырым курорт йыйымын индереүгә техник яҡтан әҙерләнеп өлгөрмәне. «Министрҙар советына унға яҡын норматив акт, ә экспериментта ҡатнашҡан муниципалитеттарға үҙҙәрендә эш алып барыу — иҫәп асыу, урынлаштырыу объекттарын проектта ҡатнашыуға әҙерләү, льготалар биреү һәм башҡа мәсьәләләрҙе тикшереү бурысы тора. Ярты йылға етерлек эш, быны бер нисә ай эсендә эшләп өлгөрөп булманы», — тине комитет башлығы.\nТеги: курорт йыйымы, Ҡырым


2016 йылда Башҡортостанда коммуналь хеҙмәттәргә тарифтар арта // Иҡтисад | новости башинформ.рф\n2016 йылда Башҡортостанда коммуналь хеҙмәттәргә тарифтар арта\n17:19, 2 ноября 2015 Иҡтисад\n2016 йылда Башҡортостанда коммуналь хеҙмәттәргә тарифтар арта Фото: Олег Яровиков\nӨФӨ, 2015 йыл, 2 ноябрь. /«Башинформ» мәғлүмәт агентлығы, Эльмира Сабирова/.\n2016 йылдың икенсе ярты йыллығында Башҡортостанда коммуналь хеҙмәттәргә тарифтар 5,8 процентҡа артасаҡ. Рәсәй Хөкүмәте бойороғо менән киләһе йылға халыҡтың коммуналь хеҙмәттәр өсөн түләү индексы раҫланды.\nДөйөм ҡағиҙә буйынса тарифтарҙы индексациялау икенсе ярты йыллыҡта үткәрелә, шуға күрә 2016 йылдың 1 июленә тиклем торлаҡ-коммуналь хеҙмәттәр өсөн хаҡтар артмаясаҡ. Билдәләнгән ваҡыттан һуң төбәктәр коммуналь түләүҙәр күләмен күтәрә ала.\nКоммуналь хеҙмәттәр өсөн иң ҙур хаҡ Мәскәүҙә (7,5 процент), Санкт-Петербургта, Саха (Яҡут) Республикаһында һәм Камчатка крайында көтөлә (6,5 процент). Башҡортостанда торлаҡ-коммуналь хеҙмәттәр өсөн түләүҙәрҙе индексациялау 5,8 проценттан артмаҫҡа тейеш.\nТеги: коммуналь хеҙмәттәр,рәсәй хөкүмәте


Халыҡ өсөн, тимәк сифатлы булырға тейеш | ГТРК «Башкортостан» — Новости Уфы и РБ\nХалыҡ өсөн, тимәк сифатлы булырға тейеш\n28 июня 2016 — 15:41\nБөгөн республика башлығы Рөстәм Хәмитов Өфөлә перинаталь үҙәк төҙөлөшө менән танышты. Төбәк етәксеһе заманса медицина учрежденияһын ҡарап сыҡҡандан һуң, етешһеҙлектәрҙе яҡын арала кисектереү бурысын ҡуйҙы. Төҙөлөш эштәре тулыһынса тиерлек тамамланған. Әле кәрәкле ҡоролмалар ҡайтарыу һәм объектты сафҡа индереү мәсьәләһе тора. Яңы дауахананың майҙаны 24 мең квадрат метр. Бында бала табырға теләгән әсәләрҙе консультациялауҙан алып, эко, баланың ҡарында үҫешен, бала табыу һәм ваҡытынан алда тыуған сабыйҙарҙы тәрбиәләүгә тиклем бөтә хеҙмәттәр ҡаралған. Перинаталь үҙәктә бер юлы 130 ҡатын-ҡыҙ дауалау үтә ала. Артабан Рөстәм Хәмитов юл аша урынлашҡан Өфөнөң дүртенсе һанлы балалар табыу йортон ҡараны. Рәсәйҙәге иң эре өс медицина учрежденияһының береһендә йылына 8 мең бала донъяға килә. Әммә үткән быуаттың 70-се йылдарында төҙөлгән бина замана талаптарына яуап бирмәй һәм майҙандар етешмәй. Рөстәм Хәмитов был мәсьәләне лә хәл итеү юлдарын барларға вәғәҙә бирҙе.


Башҡортостан Хөкүмәтендә төбәктең транспорт системаһын үҫтеререү стратегияһы проектын тикшерҙеләр // Иҡтисад | новости башинформ.рф\nБашҡортостан Хөкүмәтендә төбәктең транспорт системаһын үҫтеререү стратегияһы проектын тикшерҙеләр\n15:56, 15 октября 2014 Иҡтисад\nШаршамбы, 15 октябрҙә, Башҡортостан Президенты Рөстәм Хәмитов республика Хөкүмәтенең ултырышын уҙғарҙы. Унда 2030 йылға тиклемге осорға төбәктең транспорт системаһын үҫтеререү стратегияһы проекты ҡаралды.\nТикшереү һөҙөмтәһендә документтың бер төркөм етешһеҙлектәре булыу сәбәпле уны эшләп бөтөрөргә йүнәлттеләр. Атап әйткәндә, территорияны үҫтереү планын һәм транспорт инфраструктураһы менән ҡулланған хужалыҡ субъекттарын иҫәпкә алыу менән стратегияны аныҡлау, шулай уҡ уға торба үткәргес транспорты мөмкинлектәрен индереү талап ителә. Шулай уҡ ултырышта Башҡортостан Республикаһы Хөкүмәтенең үҙенең вәкәләттәре ваҡытына эшмәкәрлек программаһы ҡабул ителде, тип хәбәр иттеләр төбәк башлығының матбуғат хеҙмәтенән.\nТәҡдим ителгән теманы алдан тикшереп, Рөстәм Хәмитов, «алдағы кеүек, Хөкүмәт үҙенең алдында торған бурыстарҙы һөҙөмтәле хәл итәсәк, был бурыстарҙың иң мөһиме – халҡыбыҙҙың, Башҡортостан Республикаһында йәшәүселәрҙең йәшәү сифатын арттырыу. Бөтәбеҙ ҙә күмәкләп кешеләр яҡшы, еңел йәшәһен һәм республиканың үҫеше дөрөҫ юл менән барғанына ышаныс булһын өсөн ныҡлап эшләйәсәкбеҙ», тип белдерҙе.\nХәҙерге ҡануниәткә ярашлы яңы формалашҡан Хөкүмәт Дәүләт Йыйылышына үҙенең вәкәләттәре ваҡытына, йәғни 2019 йылға тиклем эшмәкәрлек программаһын күрһәтергә тейеш. Был һорауға Хөкүмәт ултырышы арналды ла инде. Әммә бының алдынан икенсе мәсьәлә ҡаралды – 2030 йылға тиклем транспорт стратегияһы проекты.\n— Был мөһим документ башҡа стратегик документтар, иҡтисадыбыҙҙың, территориябыҙҙың, эре инвестиция проекттарының үҫеш пландары менән бәйле булырға, йыйылған проблемаларҙың һөҙөмтәле хәл ителеүенә йүнәлтелергә, мөмкин булған хәүефтәрҙе иҫәпкә алыу менән уйланылған тармаҡты үҫтереү прогноздарын үҙ эсенә алырға тейеш, — тип айырып әйтте Рөстәм Хәмитов.\nРеспублика башлығы транспорт стратегияһының практик характерына айырыуса иғтибар итте.\n— Документ төбәк транспорт комплексының буласаҡ контурын билдәләргә генә түгел, бөгөн уҡ уның комплекслы үҫешенә эшләргә, йыл һайынғы планында һәм аныҡ күрһәткестәрендә ғәмәлгә ашырылырға тейеш. Проектты ҡабул итер алдынан беҙ иғтибар менән уның көслө һәм етешһеҙ яҡтарын тикшерергә тейеш, — тине Президент.\nТеги: бр хөкүмәте,транспорт


Беҙҙең республиканың әүҙем дипломатик позицияһы үҙенең һ өҙөмтәләрен оҙаҡ көттөрмәй. Рәсми осрашыуҙар, эшлекле бәйлән ештәр, даими сәфәр һәм ҡабул итеүҙәр - былар барыһы ла Башҡо ртостандың тышҡы сауҙа әйләнеше тарихында рекорд ҡуйыусы күр һәткескә алып килде. Тышҡы сауҙа әйләнеше өс миллиард 840 ми ллион доллар тәшкил итте! Республика иҡтисады тарихында бынд ай һан булғаны юҡ ине әле. 2003 йыл менән сағыштырғанда был күрһәткес дүрттән бер өлөшкә артты тигән һүҙ.\nБР Хөкүмәтенең киңәйтелгән ултырышында Премьер - министр Рафаэль Байдәүләтов бөгөнгө шарттарҙа, йәғни федераль власть\nоргандары төбәк проблемаларынан алыҫлашҡанда, төбәк - ара б әйләнештәрҙең роле арта, тип белдерҙе. Тимәк, был эшмәкәрлек те көйләүсе булараҡ, БР Тышҡы иҡтисади бәйләнештәр һәм сауҙа\nминистрлығы һәм Сауҙа - сәнәғәт палатаһы роленең әһәмиәте лә арта.\nБер нисә һанға иғтибар бирәйек. Әлеге ваҡытта беҙҙең т өбәк партнерҙары араһында 91 ил иҫәпләнә. Айырыуса күп һанлы\nбәйләнештәр Бөйөк Британия, Италия, Ҡытай, Германия һәм Ҡа ҙағстанға тура килә. Беҙ Рәсәйҙең 84 субьекты менән сауҙа - иҡтисади мөнәсәбәттә торабыҙ, әйткәндәй, 48 төбәк менән киле шеү шарттарында хеҙмәттәшлек итәбеҙ. Рәсәй төбәктәре менән д өйөм сауҙа әйләнешенең өстән бер өлөшө тип әйтерлек Волга бу йы федераль округына тура килә. Үткән йыл Хабаров крайы, Кос трома, Ырымбур өлкәләре һәм Сыуаш Республикаһы менән хеҙмәтт әшлек тураһында килешеүҙәргә ҡул ҡуйылды. Ырымбур, Һарытау ө лкәләре, Краснодар крайы һәм Магнитогорск ҡалаһында Башҡорто стан вәкиллектәре асылды.\nҮткән йыл йәлеп ителгән сит ил инвестицияларының ике тапҡ ыр артыуын да билдәләп үтергә кәрәк: ул 91 миллион доллар тә шкил итте. Әйткәндәй, яҡын арала республика инвестиция рейти нгының күтәрелеүенә иҫәп тота ала. Башҡортостан сәнәғәтенең конкурентлыҡ һәләте буйынса тикшереүҙәр үткәреүсе ЮНИДО белг естәре беҙҙең сәнәғәттең юғары инвестиция потенциалы инвест иция хәүефһеҙлеге кимәле менән тап килә тип белдерҙе. Уларҙы ң йомғаҡлау докладында әйтелеүенсә, сеймал һәм ресурстар күл әме, иҡтисадтың етештереү секторы үҫеше, инфраструктура үҫе ше кимәле, интеллектуаль һәм инновация потенциалы буйынса Ба шҡортостан илдең инвесторҙар өсөн отошло ун төбәге иҫәбенә и нә. Инвестициялар беҙҙең предприятиеларҙың етештереү фондта рын яңыртыу өсөн айырыуса мөһим урын биләй. Әгәр станок һәм ҡорамалдарҙың иҫкереүе халыҡ - ара нормаларға тап килгән про дукция етештерергә мөмкинселек бирмәй икән, ниндәй сифат тур һында һүҙ йөрөтөргә мөмкин Тик сит ил инвестицияларын нисек\nитеп тап ошо өлкәгә йәлеп итергә һуң Инвесторҙар өсөн яҡшы\nшарттар булдырып, әлбиттә.


Баш ҡалала ҡар күпләп яуһа ла, күп кенә төбәктәрҙә яуым-төшөм күләме әллә ни юғары түгел\nШуға ҡарамаҫтан район-ҡалаларҙа Яңы йыл байрамына әҙерлек, шыршы һәм боҙ майҙансыҡтарын биҙәү йылдам бара. Баймаҡ ҡалаһында төп шыршы икенсе йыл инде Салауат Юлаев исемендәге ял һәм мәҙәниәт паркында ултыртыла. Ҡарҙың наҡыҫлығы боҙ ҡаласығын төҙөүҙә ҡыйынлыҡ тыуҙырһа ла, Яңы йылдың төп символы Ҡыш бабай менән Ҡарһылыу боҙҙан эшләнә.\nКөньяҡ райондарҙы йәй ямғырҙар, ҡыш ҡар бураны ла урап үтә. Декабрь уртаһы булһа ла һауа торошо ноябрҙе хәтерләтә. Шулай булыуға ҡарамаҫтан, Баймаҡ ремонт-төҙөлөш идаралығы эшселәре ял паркындағы шыршы тирәләй һырғалаҡтар, боҙ һындар эшләү менән мәшғүл. Ҡар булмағанлыҡтан ул боҙҙарҙы бер‐береһенә йәбештереү өсөн генә һаҡлап ҡуланыла.\nҺәүәҫкәр рәссам Юлай Янбаев төп шыршы тирәләй урын аласаҡ боҙҙан ҡыш бабай һәм ҡарһылыу, башҡа әкиәт геройҙарын яһай. Боҙҙан скульптуралар һындар тыуҙырыу ҡыйын, әммә күңелгә яҡын эшем‐ти ул. Элекке йылдарҙа ул үҙендәге һәләтте ныҡлап ғәмәлдә ҡулана башлай. Заказ буйынса алтаҡта, плакат‐яҙыуҙар эшләй. Тиҫтә йылдар самаһы ул ҡаланың боҙ ҡаласығын эшләүҙә ҡатнаша\nӘле паркта эш ҡайнай. Боҙ Граф күленән килтерелгән. Яңы йыл байрамдары яҡынлашыу менән был урын балаларҙың ғына түгел өлкәндәрҙең дә яратҡан ял урынына әйләнә.\nӘйткәндәй иң бейек һырғалаҡ Таналыҡ быуаһының теге ярындағы тауҙа эшләнгән. Эшселәр һыу һибеп уны рәткә килтергән.


Эшҡыуарҙар өсөнсө тапҡырына һөнәри байрамдарын билдәләне // Иҡтисад | новости башинформ.рф\nЭшҡыуарҙар өсөнсө тапҡырына һөнәри байрамдарын билдәләне\n10:14, 28 мая 2010 Иҡтисад\nРеспублика бизнес-ширҡәте өсөнсө тапҡырына Рәсәй эшҡыуарҙары көнөн байрам итте. Быйыл ойоштороусылар — «Рәсәй терәге» Башҡортостан төбәк бүлексәһе һәм БР Эшҡыуарлыҡ ойошмалары ассоциацияһы — юғары раут форматынан ситләшеп, йыйылыу урынын Өфөнән алыҫ түгел Йәмле күл янына күсерергә ҡарар итте.\nБөтә республиканан бизнесмендарҙы ҡотларға БР Эшҡыуарлыҡ һәм сауҙа буйынса дәүләт комитеты рәйесе Ринат Зәйнуллин, БР Бәләкәй эшҡыуарлыҡты үҫтереү һәм яҡлау фонды генераль директоры Илдар Байбулатов, БР Дәүләт Йыйылышы-Ҡоролтайҙың Сәнәғәт, транспорт, төҙөлөш, элемтә һәм эшҡыуарлыҡ буйынса комитеты рәйесе урынбаҫары Дмитрий Купцов, БР Кредит ойошмалары ассоциацияһы рәйесе Айҙар Зөбәйеров килде.\nБизнесты яҡлау буйынса йәмәғәт ойошмалары вәкилдәренә эшҡыуарлыҡты үҫтереүгә булышлыҡ иткән өсөн рәхмәт билдәһе итеп иҫтәлекле дипломдар тапшырылды.\n«Чародеи» шоу-студияһының сығышы, Самат Макаев башҡарыуында шлягерҙар һәм Марсель Йосоповтан утлы шоу кисә ҡунаҡтарының хәтерендә оҙаҡ һаҡланасаҡ.\n—Рәсәй эшҡыуарлығы көнө кеүек бындай саралар, һис шикһеҙ, мөһим. Беҙ коллегалар менән эш шарттарында осрашырға, һәр ваҡыт ниндәйҙер кисектергеһеҙ мәсьәләләрҙе хәл итеү менән шөғөлләнеүгә күнеккәнбеҙ. Бындай атмосферала үҙеңде һәр ваҡыт көсөргәнештә тотаһың, ә инде ҡатмарлы мәсьәләләргә “ял иткән” күҙлектән ҡараһаң, улар сиктән тыш сетерекле лә булмауын күрәһең бит. Тап шуға күрә лә коллегалар менән тәбиғәт ҡосағында йыйылышып, ябай аралашыу мөмкинлеге — күп проблемаларҙы хәл итеүгә аҙым ул, — тип иҫәпләй «Йәйғор» компаниялары төркөмө президенты, «Рәсәй терәге» Өфө бүлексәһе етәксеһе Дмитрий Щербацкий.\nЛюбовь Колоколова, Ксения Баранова автор: Любовь Колоколова, Ксения Баранова\nТеги: эшҡыуарлыҡ, байрамдар


Рухи ныҡлыҡ нәҫелдән килә\nРухи ныҡлыҡ нәҫелдән килә17.06.2016\nИман нуры һаҡланы ауылымды\n“Күҙәүле энә юғалмай”, – тигән булыр ине әсәйем, беҙҙе дәртләндереп.\nӘ бит заманында “күҙәүле энә”ләр күпме юғалған!\nӘсәйем Миңниса данлыҡлы Мораҙым ауылынан. Данлыҡлы тип әйтеүем шул: ауыл Меркит-Мең улусы старшиналарының береһе, заманында Өршәк-Мең ырыуы башҡорттарының башлығы булған һәм Бүгәс яуында әүҙем ҡатнашҡан Мораҙым Сәйетмәмбәтов исемен йөрөтә. Турсәғәли ауылына Мораҙымдың улы Байым нигеҙ һала.\nАтайым менән әсәйем ғәжәп татыу, бер һүҙле булды. Бишәүебеҙгә лә юғары белем бирҙе. Әсәйем яғынан данлы, тырыш ҡан килә. Атаһы Фазыл олатайым фронтта ятып ҡала. Һуғышҡа саҡлы колхоз рәйесе була.\nӘсәйемдең теле иҫ китмәле халыҡсан, бай ине. Бер һөйләме лә тоҡос ҡына, яланғас булманы. Мәҡәл, әйтем, шиғыр, таҡмаҡ тулы була торғайны телмәре. Теле байҙың фекере бай, тиҙәр. “Ҡом йыйылып тау булмаҫ, ҡол йыйылып баш булмаҫ”, “Үҙеңдән тыумағанға, улым, тимә”, “Кейемең урыҫ булһа ла, күңелең үҙеңдеке булһын” тигән байтаҡ мәҡәлдәрен башҡа кешенән ишеткәнем юҡ. Атайым менән әсәйем почта аша китаптар алдырта торғайны, өйҙә әллә ниндәй кинолар ҙа ҡарай торғайныҡ.\nЗаманында “Күк йөҙө аллаһы” тигән исем йөрөткән беренсе совет летчигы Ғәли Мөхәмәтйән улы Ишмырҙин да әсәйем яғынан туған. Шәжәрә ҡарағанда юлыҡтым был асышҡа. Бына бит тағы бер данлы башҡорт егетенең исеме архивтарҙа ғына һаҡлана. Тағы бер серле үлем һәм онотолоуға дусар ителгән шәхес. Әгәр архивтарҙа документтар һаҡланмаһа һәм ихлас дуҫтары булмаһа, авиаторҙар араһында ғына исеме телгә алыныр ине... Олонан да оло шәхес ул. Ғәли Ишмырҙин тәрбиәләп үҫтергән летчиктарҙың 24-е Советтар Союзы Геройы, ә Муса Гәрәев хатта — ике тапҡыр Герой!\nОшондай ир-уҙамандың исеме бер ҡайҙа ла телгә алынмай. Әгәр уҡыусылары Глеб Баранов менән Надежда Извековалар был шәхестең исемен күтәреп сыҡмаһа, аҙағыраҡ Ғәзим Шафиҡовтың әрнеүле мәҡәләһе донъя күрмәһә, уның хаҡында бер ни ҙә белмәҫ инек. Муса Гәрәев менән Глеб Баранов уның тол ҡалған ҡатынына фатир юллап хат яҙа. КПСС-тың Башҡортостан өлкә комитетына яҙған хатта ошолай тип әйтелә: “Ғәли Мөхәмәтйән улының хеҙмәте баһалап бөткөһөҙ. Ул бөтөн башҡорт летчиктарының кәңәшсеһе һәм уҡытыусыһы булды, уның хеҙмәтенең онотолоуы үкенесле”.\n“Башҡортостан” ҡыҫҡаса энциклопедия”һында Ғәли бабайымдың исемен күреү сикһеҙ шатландырһа ла, тулы энциклопедияла был исем тағы төшөп ҡалған.\nУл 1903 йылда Ауырғазы районының Иҫке Мораҙым ауылында тыуа. Үҙ теләге менән Ҡыҙыл Армия сафына яҙыла. Ырымбур летчиктар мәктәбен тамамлай. Башҡортостан хөкүмәте юллауы буйынса республикабыҙға ҡайта. Уны Башҡортостан “Осоавиахим”ы Үҙәк Советының хәрби летчиктар мәктәбе начальнигы итеп билдәләйҙәр. Хөкүмәт “Йәштәр, самолетҡа!” тигән саҡырыу ташлағас, бик күптәр “Осоавиахим”ға ағыла. Ғәли Ишмырҙин Ағиҙел йылғаһы аръяғында аэродромды ипкә килтереүгә күп көс һала.\nБыл хәрәкәттә Башҡортостан бик күп рекорд яулай. Әммә 1937 йылда Ғәли Ишмырҙинды ҡулға алып, туҡмап, язалап төрмәлә тоталар. Уның өсөн иң ауыр яза илгә хыянат итеүҙә ғәйепләү була. Һорау алғанда ошондай ғәйеп ташлағас, хәлһеҙ саҡ торған Ғәли бабайым һуғышырға ташлана. Был хаҡта һорау алыусылар үҙҙәре аптырап һөйләй. Өҫтәүенә уны милләтселектә ғәйепләйҙәр. Баҡһаң, уҡыусылары араһында Муса Гәрәев кеүек башҡорт егеттәре күп булған икән.\nБер аҙҙан Ғәли Ишмырҙинды төрмәнән сығаралар. Бөйөк Ватан һуғышы башланғас, бронь бирәләр. Ул бөтөн авиаклубтарға етәкселек итә башлай. 1942 йылда ул майор дәрәжәһе ала. Әммә күп тә үтмәй Стәрлетамаҡ күгендә самолеты ауып төшә. Илебеҙгә бихисап Советтар Союзы Геройы, летчик биргән остаздың ғүмере 39 йәшендә генә шулай өҙөлә.\nРубриканы Мәрйәм БУРАҠАЕВА алып бара.


Асҡаров Айнур Юлай улы (1 август 1987 йыл) — режиссер, продюсер, сценарист. Башҡортостан Республикаһының Шәйехзада Бабич исемендәге йәштәр дәүләт премияһы лауреаты — «Еңмеш» нәфис фильмы өсөн (2012).\n2.3 Сценарийҙар авторы\nАйнур Асҡаров 1987 йылдың 1 авгусында Башҡортостандың Хәйбулла районы Аҡъяр ауылында тыуған. Уның атаһы — билдәле музыкант, йырсы, легендар «Рух» төркөмөнә нигеҙ һалыусыларҙың береһе — Юлай Асҡаров. Етенсе синыфҡа тиклем Маҡан мәктәбендә уҡый, артабан — Аҡъяр мәктәбендә. 2008 йылда Сибай сәнғәт колледжын «театр һәм кино актеры» һөнәре буйынса тамамлай, бер аҙ Сибай дәүләт балалар театрында ла эшләп ала, әммә режиссер булыу теләге көслөрәк булып сыға һәм ул Санкт-Петербург дәүләт кино һәм телевидение университетына ижад һәм экран профессиялары факультетына уҡырға инә, һөнәре — «документаль (неигровой) кино режиссураһы» (В. Б. Виноградов оҫтаханаһы).\nУҡыған саҡта уҡ Санкт-Петергбург Йәштәр премияһы лауреаты була — «Еңмеш», «Дама с собачкой» фильмдары өсөн. Университетты 2013 йылда тамамлап, Өфөгә ҡайта. Башҡортостан кинематографистар союзының йәштәр үҙәген етәкләй. Артабан Айнур Асҡаров өсөн «Башҡортостан» киностудияһы форматы тар була башлай һәм ул шәхси эшҡыуар булып китә һәм үҙенең проекттарына — үҙе режиссер һәм продюсер. Режиссер бөтә нәмәне лә белергә, үҙе эшләп ҡарарға тейеш тип һанай ул:\nСценарийҙы драматург Шәүрә Шәкүрова «Саҡ менән Суҡ» боронғо төрки эпосына нигеҙләнеп яҙған. «Әсә» фильмы 2014 йылда биш миллионлыҡ президент грантына лайыҡ булды. Картинаның жанрын режиссер мистик драма тип билдәләгән. Фильм рус теленә лә тәржемә ителгән.\nЙәш кино фестивале"Алтын алма", Рәсәй, 2011(Диплом, «Балалар менән ҡыҙыҡлы режиссерлыҡ эше һәм ваҡыт менән тап килеү өсөн»)\n6 Its Me International Youth Film Festival, Әрмәнстан, 2011(«Иң яҡшы режиссерлыҡ эше»)\nKONIK Film-Festival, Рәсәй, 2012 (Гран-При, «Иң яҡшы актер ансамбле» призы)\n2018 йылда «Башҡортостан» киностудияһы бөйөк башҡорт яҙыусыһы Мостай Кәримдең бер быуатлыҡ юбилейына арналған «Өс таған» тулы метражлы нәфис фильмын төшөрөү өсөн республика Башлығының 9 миллион һумлыҡ грантын алды. Фильм Башҡортостандың Мәҙәниәт министрлығы булышлығында төшөрөләсәк. Картинаның режиссеры — Айнур Асҡаров.\n↑ Өфөлә режиссер Айнур Асҡаров «Әсә» фильмын тәҡдим итте\n↑ "Әсе бал"ды сит илдәрҙә лә күрһәттеләр\nhttps://ba.wikipedia.org/w/index.php?title=Асҡаров_Айнур_Юлай_улы&oldid=899457 ҡабул ителгән\nПоследний раз редактировалась 29 июль 2019 в 08:31\nБыл бит һуңғы тапҡыр 08:31 29 июль 2019 үҙгәртелгән.


Өфөлә Ҡышты оҙатыу байрамын үткәреү урындары билдәле булды // Йәмғиәт | новости башинформ.рф\n14:42, 21 февраля 2020 Йәмғиәт\nӨфөлә Ҡышты оҙатыу байрамын үткәреү урындары билдәле булды Фото: Олег Яровиков\nӨфөлә Ҡышты оҙатыу байрамы биш районда ойошторола. Быйыл майлы ҡоймаҡ аҙнаһы 24 февралдә башлана. Баш ҡаланың барлыҡ райондарында 29 февралдән 1 мартҡа тиклем төрлө саралар уҙғарыла, тип хәбәр итә мэрияның матбуғат хеҙмәте.\nӘйтәйек, 29 февралдә Киров районында ҡышты оҙатыу Һынаусылар урамының 21-се йорт ихатаһында була. Иртәнге сәғәт 11-ҙә башлана. «Аэропорт» ҡасабаһында — көндөҙгө 3-тә. Дим районында яҙ килеүен мәҙәниәт һәм ял паркында байрам итергә мөмкин. Көндөҙгө сәғәт 12-лә башлана.\nОктябрь районында байрам сәғәт 12-лә «Ҡашҡаҙан» мәҙәниәт һәм ял паркында, Нуғай мәҙәниәт йортонда ойошторола.\nЛенин районында ҡышты оҙатыу «Нижегородец» стадионында һәм «Тулҡын» скверында үткәрелә. Шулай уҡ көндөҙгө 12-лә.\nКалинин районында ҡарасҡыны «Моторҙар эшләүселәр» мәҙәниәт һарайы алдындағы майҙанда яндыралар. Сәғәт 1-ҙә башлана.\n1 мартта байрам Иван Яҡутов исемендәге паркта, С. Орджоникидзе исемендәге майҙанда, «Ҡояшлы» пляжы биләмәһендә (3-тә), «Ультра» сауҙа-күңел асыу комплексында (1-ҙә) дауам итә.\nТамашасыларҙы, ғәҙәттәгесә, әйлән-бәйлән, уйындар, эстафеталар, конкурстар, оҫталыҡ дәрестәре көтә.\nБайрам аҙағында ҡарасҡыны яндыралар һәм ҡоймаҡ менән һыйлайҙар.\nТеги: ҡышты оҙатыу


Сәнәғәт предприятиелары өсөн вакансиялар йәрминкәһе көтөлә // Иҡтисад | новости башинформ.рф\nСәнәғәт предприятиелары өсөн вакансиялар йәрминкәһе көтөлә\n12:02, 31 октября 2011 Иҡтисад\nКесаҙна, 3 ноябрҙә, Өфөлә сәнәғәт предприятиелары өсөн вакансиялар йәрминкәһе үтәсәк. Иҫәп буйынса 54-се вакансиялар йәрминкәһендә 20-ләгән баш ҡала предприятиеһының ҡатнашыуы көтөлә, тип хәбәр иттеләр «Башинформ» агентлығына Өфөнөң халыҡ мәшғүллеге үҙәгенән.\n— Үткән аҙнала беҙ транспорт һәм элемтә предприятиелары өсөн вакансиялар йәрминкәһе үткәрҙек. Унда ҡаланың 25 эш биреүсеһе ҡатнашты, улар халыҡҡа 300-ҙән ашыу эш урыны тәҡдим итте. Сараға 500 кеше килде, шуларҙың йөҙҙән ашыуы йәрминкәлә үк эш биреүселәр менән әңгәмәләшеү үтеп, 80-е эшкә саҡырылды. Эш менән тәьмин итеүселәр беҙҙең мәғлүмәттәр базаһынан йәнә 300 кешене һайлап алды, — тип хәбәр итте Халыҡ мәшғүллеге үҙәгенең предприятиелар менән бәйләнештәр бүлеге начальнигы Ирина Турчина.\nТеги: вакансиялар йәрминкәһе, хеҙмәт баҙары


Мәскәүҙә – Башҡортостан байрамы » «Йәшлек» гәзите | Газета «Йәшлек» | Официальный сайт газеты Йэшлек\nГазета "Йәшлек" » Яңылыҡтар таҫмаһы » Мәскәүҙә – Башҡортостан байрамы\n16.09.2019 Мәскәүҙә – Башҡортостан байрамы\nИлдең баш ҡалаһында Башҡортостандың 100 йыллығына арналған ҙур байрам үтәсәк.\nҠаланың төрлө майҙансыҡтарында һаулыҡ һаҡлауға, мәғарифҡа, бизнесҡа, туризмға арналған түңәрәк өҫтәлдәр һәм стратегик сессиялар ойошторола.\nФәйзи Ғәскәров исемендәге дәүләт халыҡ бейеүҙәре ансамбле 18 сентябрҙә П.И. Чайковский исемендәге концерт залында сығыш яһай.\n«Красная Пресня» мәҙәниәт һәм ял паркында «Башҡортостан – Евразия йөрәге» фотокүргәҙмәһе асыла. Башҡортостандың Рәмил Килмәмәтов, Рәмил Нафиҡов, Эдуард Дилмөхәмәтов эштәренән 30 фоторәсемдәр стенды ҡуйыласаҡ.\nБайрам барышында Өфөлә вуз-ара студенттар кампусын төҙөү мәсьәләһе буйынса Внешэкономбанк вәкилдәре менән эшлекле осрашыуҙар күҙаллана.\nБашҡортостан Мәҙәниәт министрлығының матбуғат хеҙмәтенән хәбәр итеүҙәренсә, «Зарядье» үҙәгендә Башҡортостанда ойоштороу күҙалланған ике ҙур сара – Бөтә донъя фольклориадаһы-2020 һәм Апимондия-2021 менән таныштырыу була.\nТеләгәндәр туҡыусылыҡ, тамбурлы сигеү, кейеҙ келәм, милли биҙәүестәр әҙерләү, өзләү, хореография, милли уйын ҡоралдарында уйнау, милли уҡтан атыу һәм фольклор буйынса оҫталыҡ дәрестәрендә ҡатнаша ала.\n19 сентябрҙә В.Д. Поленов исемендәге Рәсәй халыҡ ижады йортонда«Бөтә донъя фольклориадаһы: стартҡа тиклем бер йыл» темаһына түңәрәк өҫтәл ойошторола.\nБайрам 20 сентябрҙә «Зарядье» паркының ҙур амфитеатрында тамамлана. Ошо уҡ көндө Мәскәүҙә Башҡорт мәҙәни үҙәген асыу тантанаһы була. Күп функциялы майҙансыҡ башҡорт милли мәҙәниәтен һаҡлауға һәм уны үҫтереүгә булышлыҡ итер тип күҙаллана.\nТантаналарҙа Дилара Иҙрисова, Роберт Юлдашев, БР Милли музыка ҡоралдары оркестры, «Арғымаҡ», «Дәрүишхан» төркөмдәре, «Зәйнетдин» проекты кеүек сәнғәт оҫталары сығыш яһаясаҡ.\n"Башинформ"сайтынан ҡыҫҡартып алынды.


Башҡортостан Хөкүмәте тура эфирҙа яуап бирҙе - Правительство Республики Башкортостан\nБашҡортостан Хөкүмәте Премьер-министр урынбаҫары — Башҡортостан торлаҡ-коммуналь хужалыҡ министры Сергей Афонин Башҡорт юлдаш телевидениеһы каналында тура эфирҙа барған «Власть менән һөйләшеү» программаһында республика халҡының һорауҙарына яуап бирҙе.\nЯнғын һөҙөмтәһендә йортһоҙ ҡалған Бүздәк халҡы 2 ай ярымдан һуң яңы торлаҡ аласаҡ. Был турала Сергей Афонин белдерҙе. Башҡортостан Президенты өйһөҙ ҡалған ҡасаба халҡына матди ярҙам күрһәтергә ҡушҡан.\n— Беҙ башҡаса булдыра алмайбыҙ, — тип билдәләне Сергей Афонин. – Һәм, үкенескә күрә, республиканың зыян күреүселәр өсөн йорт күтәреү тәжрибәһе лә бар.\nХәтерегеҙгә төшөрәйек, йәкшәмбе Бүздәк районы үҙәгенең Пархоменко урамындағы ике ҡатлы ағас йорт тулыһынса янып бөттө. Унда йәшәгәндәр эвакуацияланды, һәләк булыусылар һәм йәрәхәтләнеүселәр юҡ. Янғынды һүндереүҙә 18 техника берәмеге һәм 52 янғын һүндереүсе ҡатнашты, ут сығыу сәбәптәре асыҡлана.\nЙортта 16 фатир булған. Унда 44 кеше, шул иҫәптән 23 бала йәшәгән. Зыян күреүселәр туғандарында урынлашҡан, йәнә район хакимиәте уларға 94-се һөнәрселек училищеһының ятағынан урын биргән.\nСергей Афонин әйтеүенсә, был йортта йәшәгәндәрҙең барыһы ла урынлашып бөткән, туҡланыу мәсьәләһе лә хәл ителгән.\nТура эфирҙың яҙмаһын Башҡортостан Хөкүмәтенең рәсми сайтында ҡарай алаһығыҙ


Элегерәк нисек әйтә торғайнылар: иҡтисадта дәүләт мөмкин тиклем аҙыраҡ булырға тейеш. Йәнәһе, баҙар үҙе нисек кәрәк шулай итеп көйләйәсәк. Әммә шул уҡ ваҡытта был ҡағиҙәнең\nысын баҙар булғанда ғына эшләүе хаҡында онотабыҙ. Әгәр ҙә инде ул әле төҙөлөш юлында ғына икән, күсмә иҡтисадҡа власть\nяғынан ярҙам булмағанда, үҫештең бер яҡлы ғына булыуы янай.\nӘммә хәҙер шуныһы асыҡ: дөрөҫ, асыҡ һәм тикшерелгән иҡтисади сәйәсәтһеҙ баҙарҙа бер нимә лә килеп сыҡмаясаҡ - ул\nдәүләт яҡлауы аҫтында булырға тейеш.\n"Эшлекле Рәсәй" исеме аҫтындағы Дөйөм Рәсәй йәмәғәт ойошмаһы рәйесе Борис Титов ошо республика эшҡыуарҙарына ошо турала әйтеп үтте. БР Президенты Хакимиәте Етәксеһе Радий Хәбиров рәйеслеге аҫтында үткән "Дәүләт һәм шәхси эшҡыуарлыҡтың үҙ - ара эш итеүе принциптары һәм хоҡуҡи нигеҙҙәре" тип аталған асыҡ форум БР Дәүләт Йыйылышы йортонда биш йөҙгә яҡын власть һәм бизнес - берләшмә вәкилдәрен йыйҙы. Башҡортостан Президенты Хакимиәте, БР Дәүләт Йыйылышы, республиканың Иҡтисади үҫеш һәм сауҙа министрлығы, шулай уҡ БР Эшҡыуарлыҡ ойошмалары\nассоциацияһы инициативаһы буйынса һәм патронажы аҫтында үткән юғары кимәлдәге осрашыуға өҫтә әйтелгән Титов әфәнде, РФ Дәүләт Думаһының гражданлыҡ, енәйәт, арбитраж һәм процессуаль ҡануниәте буйынса комитеты рәйесе Павел Крашенинников, Рәсәй Федерацияһы Президенты Хакимиәте һәм Рә сәй Иҡтисади үҫеш һәм сауҙа министрлығы вәкилдәре килде.\nФорумда өс яҡ ҡатнашты: ҡануниәт, башҡарма власть һәм\nэшлекле даирәләр. Нәҡ ошондай асыҡ диалог барышында уларҙың барыһы ла хеҙмәттәшлек итергә әҙер булған принциптарҙы һәм был мөнәсәбәттәрҙе закондар кимәлендә көйләйәсәк механизмдарҙы билдәләргә мөмкин.\nБР Хөкүмәте Премьер - министры урынбаҫары, БР иҡтисади үҫеш һәм сәнәғәт министры Юрий Пустовгаровтың һүҙҙәре буйынса, был диалогта ҡатнашыусылар бер - береһен тулыландырыусы ролен уйнарға тейеш. "Дәүләт - сәйәсәт институттары үҙҙәренә "милли идея" һәм "милли проект" генераторы, йәмәғәтселектең тотороҡлоғо, кеше хәүефһеҙлеге һәм милеккә хоҡуҡ гаранты, шулай уҡ дөйөм милли күләмдә ресурстарҙы мобилизациялау инструменты функцияһын ала. Бизнес иһә үҙ сиратында инновацион, яңыртыу һәм үҫтереү функцияларын тормошҡа ашырыу өсөн ижади башланғыс булып\nсығыш яһай", - тип һыҙыҡ өҫтөнә алды ул.\nБР Эшҡыуарлыҡ ойошмалары ассоциацияһы советы рәйесе Андрей Назаровтың фекеренсә, бөгөн был диалог бойомға ашты, тип әйтергә мөмкин. Шуға күрә хәҙер һөйләшеүҙәрҙән төҙөлөш осорона күсергә ваҡыт. "Өҫтәүенә бөгөн Рәсәйгә бер ҡасан да булмағанса "либераль" түгел, ә төҙөүсе реформалар, абстракт догмалар түгел, ә эшләүсе институттар кәрәк", - тип билдәлән е Назаров. Дәүләт һәм бизнестың үҙ - ара мөнәсәбәте - бик мөһ им тема, һәм уның киҫкенлек кимәле кәмеүе ҡыуандыра. Власть\nһәм эшлекле даирәләрҙең үҙ - ара мөнәсәбәте нормаль, тыныс,\nконструктив юҫыҡҡа инә бара, - тип һанай "Эшлекле Рәсәй"\nбашлығы Борис Титов. - Һис шикһеҙ, был мөнәсәбәттәр беренс е сиратта властан тора, әммә эшҡыуарҙар "беҙҙе саҡыралар, әммә беҙ тауыш бирмәйбеҙ" принцибы буйынса йәшәү урынына мө мкин тиклем әүҙемерәк диалог булдырһа, был тармаҡтың\nпроблемалары шул тиклем тиҙерәк хәл ителәсәк.\nМиҫал өсөн, "Рәсәй граждандарына - һәр кем ала алырлыҡ һә м уңайлы торлаҡ" милли проектын алайыҡ. Дөйөм алғанда, уның алға бик үк ышаныслы бармауы күҙгә ташлана. Ниңә Титовтың һүҙҙәренә ҡарағанда, ипотека кредиты системаһы үҙе тураһында\nбар тауышҡа иғлан итеүе менән илдә торлаҡҡа һорау бер нисә тапҡыр артты. Һөҙөмтәлә, Рәсәй төҙөүселәре ассоциацияһы\nмәғлүмәттәре буйынса, бүлмәләр һәм фатирҙарға хаҡтар 30 (!) процентҡа артты. Иҡтисади хата күҙгә ташлана - һорауҙың\nартыуы тәҡдимдең дә артыуы менән ҡапланманы. Был мөнәсәбәттәрҙе көйләү хөкүмәттең ҡулынан килә. Илебеҙ президенты мәсьәлә хәл ителәсәк тине һәм законға үҙгәрештәр индерелеүенә өмөтләнеү мөмкинселеге бирҙе. Был власть һәм шәхси капиталдың үҙ - ара мөнәсәбәтенең сағыу миҫалдарының б ереһе генә.\nБР Эшҡыуарлыҡ ойошмалары ассоциацияһы советы рәйесе Андрей Назаровтың Өфө форумында ҡатнашыусыларға тәҡдим иткән принциптары ошондай үҙ - ара эш итеүгә булышлыҡ итергә\nтейеш. Улар етәү:\n- социаль партнерлыҡ. Дәүләт һәм бизнестың үҙ - ара ышаныслы мөнәсәбәте һәм ярҙамын күҙ уңында тота. Бында махсус ойоштороу - финанс технологиялары булдырыу мөһим, улар ике яҡты ла ниәттәрҙең ихласлығына инандырасаҡ. Башҡортостандың дәүләт мәсьәләләрен хәл итеүгә торған һайын әүҙемерәк ҡушылыусы бизнес - берләшмәһен генә алайыҡ.\nБашҡортостандың үҙ ирке менән Рәсәй составына инеүенең 450 йыллығын байрам итеү алдынан республиканың күп кенә предприятиелары алда көткән эштә үҙҙәренең тотасаҡ урынын билдәләне. Был торлаҡ, юлдар, күперҙәр төҙөү, ихата, спорт, балалар ҡоролмаларын төҙөкләндереү, ял итеү урындары\nбулдырыу һ. б. Беҙҙең эшҡыуарҙар Башҡортостанда милли проекттарҙы тормошҡа ашырыуға ла ҡушылырға ниәтләй.\n- конкурентлыҡ. Бында барыһы ла аңлашыла: ярыш рухы дәүләткә айырыуса лайыҡлы һәм һөҙөмтәле предпирятиеларҙы\nбаһаларға һәм ярҙам итергә мөмкинселек бирәсәк.\n- патриотлыҡ. Был эшҡыуарлыҡтың дәүләт менән хеҙмәттәшлегендә төп сәйәси принцип. Рәсәй баҙарының сит ил фирмалары өсөн ҡапыл асылыуы һөҙөмтәһендә күп кенә предприятиеларыбыҙҙың конкурентлыҡҡа һәләттәрен юғалтыуы тураһында барыбыҙ ҙа хәтерләй. Был принциптың маҡсаты - тыуған ил бизнесына сәләмәт протекционизм.\n- гражданлыҡ. Шулай уҡ мөһим, әммә инде юридик принцип. Ул\nзаконға тоғролоҡ һаҡлау, гражданлыҡ хоҡуҡтарына, йәмғиәттең һәр ағзаһының хоҡуғына хөрмәт менән ҡарауҙы күҙ уңында тота.\nБына, мәҫәлән, сауҙала касса аппараттарын мотлаҡ файҙаланыу тураһындағы закон. Бармы ул, юҡмы - һәр осраҡта шәхси эшҡыуар индерелгән килемгә һалым түләй. Һатып алыусы өсөн был һорау принципиаль түгел: ҡулланыусы хоҡуғы хаҡындағы закон уны чек булмаған осраҡта ла яҡлаясаҡ. Тимәк, был хәл контроль - касса машиналары етештереүселәр өсөн генә отошло булып сыға, улар, әйткәндәй, ҡатмарлашҡанда ҡатмарлаша бара.\nКилешмәүе ҡыйын: бындай закондар маҡсатҡа ярашлылыҡ йәһәтенән өҫтәмә экспертиза үтергә тейеш.\n- инновационлыҡ. Һәр өлкә һәм тармаҡта был пункт тураһынд а даими һөйләнелә. Һәм был аңлашыла ла: инновациялар алдынғы\nысулдар һәм технологияларға туранан - тура бәйле, уларһыҙ заманса бизнес йәшәй алмай. Республикаға кире ҡайтып: тиҙҙән\nБашҡортостанда мейе штурмдары һәм технологик дискуссиялар ө сөн үҙенсәлекле майҙан йәйелдереләсәк. Мортаза Рәхимов төбәктә БР Президенты ҡарамағындағы Стратегик яңылыҡтар үҙәге булдырырға ҡарар ҡабул итте. Яңы инновацион идеялар нәҡ ошонда тупланасаҡ.\n- асыҡлыҡ. Бында эшлекле репутация төшөнсәһен хәтерҙә тотоу мөһим. Әйткәндәй, Көнбайышта ул компания активтарының 20 - 80 процентын тәшкил итеүе ихтимал. Үҙҙәрен хөрмәт\nитеүсе фирмалар күптән инде түбәндәге һығымтаға килде: бөгөнгө шарттарҙа - мәғлүмәти үтә күренеүсәнлек артыуы - бизнес менән шөғөлләнеү өсөн тәүшарт булып тора.\n- инвестиция йәлеп итеү. Билдәле булыуынса, Башҡортостан\nинвесторҙар өсөн тулыһынса асыҡ, һәм һуңғылары бындай ҡунаҡсыллыҡ менән әүҙем файҙалана. Төбәк ресурстары менән генә түгел, тышҡы, йәлеп ителгән ресурстар менән дә файҙаланыу һәм инвестицион рейтингты арттырыу бик мөһим, әлбиттә.\n"Дәүләт һәм шәхси эшҡыуарлыҡтың үҙ - ара эш итеү\nпринциптары һәм хоҡуҡи нигеҙҙәре" тип аталған асыҡ форумда ҡатнашыусылар фекеренсә, былар барыһы ла дәүләт өсөн стратегик йәһәттән мөһим булған ике яҡ араһында мөнәсәбәтте нығытырға һәм камиллаштырырға мөмкинселек бирәсәк. Башҡортостанда эшҡыуарлыҡ - иҡтисади үҫештең мөһим факторы.\n- Инде күп йылдар дауамында республика Президенты һәм дәүләт власы органдары эшҡыуарлыҡты яҡлау сәйәсәтен эҙмә - эҙлекле алып бара. Һәм яуап итеп рәхмәт һүҙҙәренән тыш, һиҙелерлек һөҙөмтәгә лә ирешә, - тип иҫкә төшөрҙө сығыш яһаусыларҙың береһе. - Мәҫәлән, 2005 йылда кесе предприятиеларҙың тауар һатыу һәм хеҙмәтләндереү күрһәтеүҙән алған табышы 180 миллиард һум тәшкил иткән, 2004\nйыл менән сағыштырғанда был күрһәткес 65 процентҡа юғарыраҡ. Кесе эшҡыуарлыҡ субъекттары һанының артыуы\nиҡтисадтың әйтелгән тармағында шөғөлләнеүселәр һанының да артыуы менән оҙатылып килде. Үткән йыл йомғаҡтары буйынса,\nул 350 мең кеше тәшкил итте, был, 2004 йыл менән сағыштырғанда, 15 процентҡа күберәк.


Башҡортостандан гуманитар йөк Ҡырым халҡына килтерелде // Йәмғиәт | новости башинформ.рф\nБашҡортостандан гуманитар йөк Ҡырым халҡына килтерелде\n12:57, 28 марта 2014 Йәмғиәт\nБашҡортостандан Ҡырым халҡы өсөн гуманитар йөк үткән төндә тәғәйенләнгән урынға Симферополь ҡалаһына барып етте. Телефон аша «Башинформ» агентлығына ошо гуманитар экспедиция ҡатнашыусыһы, БР Хөкүмәтенең матбуғат хеҙмәте етәксеһе Павел Самойлин хәбәр итеүенсә, 75 тонна йөк менән дүрт ҙур йөк фураһы составында автоҡарауан 2,5 мең километрҙан ашыу юл үтте.\n— Юлда бер ниндәй ҙә ҡыйынлыҡтар тыуманы, бөтә нәмә штат режимында, графикка ярашлы үтте, — тип һөйләне Павел Самойлин. – Гуманитар миссияла ҡатнашыусыларҙың барыһының да – водителдәрҙең дә, журналистарҙың да, юлда дүрт тәүлек үткәреүҙәренә ҡарамаҫтан, кәйефтәре күтәренке, хәрби. Берҙән-бер тотҡарлыҡ ул Керчь боғаҙы аша «Кавказ» портынан Керчь портына сыҡҡанда булды. Был ваҡыт буйынса тотҡарлыҡ Кубандан Ҡырымға сығыусы машиналарҙың, кешеләрҙең күплеге менән бәйле булды. Беҙҙән алда 24 сәғәт, тотош тәүлек, дауамында Мәскәү һәм Мәскәү өлкәһенән гуманитар йөк менән коллонна сыҡты. Беҙҙең автоколонна өс борамда Керчь портына алты-һигеҙ сәғәт дауамында сыға алды. Ҡырымға Кубань халҡы, шулай уҡ Рәсәйгә аҡса эшләргә килеп ҡайтып барған граждандар ҙа бара. Беҙ Наталья Калашенко менән әңгәмәләштек. Ул Керчта йәшәй, ә Санкт-Петербургта эшләй. Уның һөйләүе буйынса, был ғәҙәти практика, сөнки Ҡырымда йәшәү кимәле бик түбән, эш хаҡы ла түбән, эшһеҙлек, ғаиләнең һау-сәләмәт ағзалары эшләргә – Европаға, күбеһенсә Рәсәйгә китә, Ҡырымда өлкән ата-әсәләр һәм мәктәп йәшендәге балалар ҡала. Әгәр элек Наталья Калашенко һәм башҡа ҡырымдар өйҙәренә Харьков аша Украинаның континент өлөшө буйынса ҡайтһа, хәҙер Ҡырымдың күпселек халҡы был юл менән йөрөргә ҡурҡа, Кубань аша урап йөрөргә мәжбүр. Шуның өсөн дә улар Керчь боғаҙы аша күпер мотлаҡ кәрәк ти.\nАртабан Павел Самойлин һөйләүе буйынса, Керчта Башҡортостан гуманитар миссия ағзаларын башҡорт диаспораһы вәкилдәре – «Башҡортостан» Сауҙа йорто генераль директоры Марат Мәсәлимов үҙенең коллегалары менән ҡаршы алды. Һуңынан Ҡырым юл полицияһы оҙатыуында Башҡортостандан автоколонна урындағы ваҡыт буйынса 16 сәғәттә Ҡырымдың баш ҡалаһы Симферополгә инде.\n— Юлда беҙҙең колоннаны эргәлә уҙып барған машиналар сингналдар менән сәләмләне, Керчта һәм Феодосияла кешеләр ҡул болғап, шатлыҡлы тауыштар менән сәләмләне, — тип һөйләүен дауам итте Павел Самойлин. — Кешеләр Башҡортостанға ла, тотош Рәсәйгә лә ҡырымлыларҙы бындай ауыр, әммә Ҡырым өсөн бик ҡыҙыҡлы ваҡытта ҡалдырмағандары өсөн рәхмәт белдерҙе. Симферополгә беҙ төндә килеп еттек. Йөктө Ҡырымдың Һаулыҡ һаҡлау министрлығы складтары базаһына бушаттыҡ. Беҙҙе Ҡырым Республикаһының һаулыҡ һаҡлау министры Петр Михальчицкий һәм Ҡырым Министрҙар советының гуманитар ярҙам буйынса Тулы хоҡуҡлы вәкиле Александр Астахов ҡаршы алдылар. Ике сәғәт дауамында бушаттыҡ. Беҙгә һаулыҡ һаҡлау министры йөҙөндә Ҡырым етәкселеге лә, бушатыуҙа ҡатнашҡан бөтәһе лә рәхмәт әйтте. Шул уҡ ваҡытта Петр Михальчицкий ҙа, Александр Астахов та килтерелгән йөктө бүлеүҙе Ҡырым Республикаһының Контроль-иҫәп палатаһы ҡәтғи контролдә тотасаҡ, йөктөң бер грамы ла юҡҡа сыҡмаясаҡ, бөтәһе лә тәғәйенләнеш буйынса барасаҡ, тип ышандырҙылар. Йөктө бушатыу процесын камераға Рәсәйҙең Беренсе, ТВЦ телеканалдары вәкилдәре төшөрҙө. Рәсәй һәм Ҡырым киң мәғлүмәт саралары вәкилдәре ҡатнашты. Бушатҡандан һуң шунда уҡ Севастополға юлландыҡ. Бөгөн беҙ бында «Ҡырымға хат» акцияһын дауам итәсәкбеҙ, Севастополь ойошмаларына килтерелгән хаттарҙы, китаптарҙы таратасаҡбыҙ. Китаптарҙың һәм хаттарҙың бер өлөшө Керчь, Симферополь халыҡтарына тапшырыласаҡ. Севастополсылар менән аралашасаҡбыҙ, Башҡортостан, Рәсәй тураһында һөйләйәсәкбеҙ.\nИҫегеҙгә төшөрәбеҙ, БР Президенты бойороғо буйынса Ҡырым ярымутрауында Рәсәйҙең яңы төбәктәре халҡына ойошторолған гуманитар йөк Өфөнән 24 мартта оҙатылды. Автоҡарауан составында дүрт ҙур йөк фураһы. БР Ауыл хужалығы министрлығы «Башагрпродукт» дәүләт унитар предприятиеһы менән берлектә 36 тонна аҙыҡ-түлек әҙерләгәндәр, унда Ҡырым хакимиәте һораған туҡланыу продукттары ингән, улар: он, ярмалар, макарондар, ит консервалары, ҡуйыртылған һәм киптерелгән һөт, көнбағыш майы, бал.\nБынан тыш, Ҡырымға медицина тәғәйенләнешендәге препараттар, 70-ләгән төр дарыу алып барылды.


Баш ҡалала билдәле шағир Ғәзим Шафиҡовты иҫкә аласаҡтар // Мәҙәниәт | новости башинформ.рф\nБаш ҡалала билдәле шағир Ғәзим Шафиҡовты иҫкә аласаҡтар\n12:54, 12 ноября 2014 Мәҙәниәт\nӨФӨ, 2014 йыл, 12 ноябрь. /«Башинформ» мәғлүмәт агентлығы, Ләйлә Аралбаева/.\nКесе йома, 13 ноябрҙә, Әхмәтзәки Вәлиди исемендәге Милли китапхананың башҡорт әҙәбиәте һәм крайҙы өйрәнеү бүлегендә билдәле башҡорт шағиры Ғәзим Шафиҡовтың иҫтәлегенә арналған сара уҙасаҡ. Быйыл 1 октябрҙә республиканың әҙәби йәмәғәтселеге уның 75 йыллығын билдәләне.\nБүлек мөдире Айгөл Буранғолова хәбәр итеүенсә, яҙыусыны иҫкә алырға, уның шиғырҙарын уҡырға һәм уның тураһында хәтирәләр менән уртаҡлашырға хеҙмәттәштәре, республика Яҙыусылар союзы рәйесе Наил Ғәйетбаев, берләшмә вәкилдәре Рауил Бикбаев, Флорид Бүләков, Рәшит Шәкүр, Мәжит Ғафури исемендәге Башҡорт драма театры хеҙмәткәрҙәре, журналистар, Башҡорт дәүләт университеты студенттары йыйыласаҡ.\nШулай уҡ сараға Ғәзим Шафиҡовтың туғандары: тол ҡалған ҡатыны Роза, ҡыҙы Зөһрә, апаһы Ғәлиә саҡырылған. Әҙәби сығыштарҙан тыш ҡурайсы Роберт Юлдашев һәм йырсы Радик Динәхмәтов башҡарыуында концерт номерҙары ла буласаҡ.\nОсрашыу көндөҙгө сәғәт өстә башлана.\nҒәзим Шафиҡов (1939-2009) — күренекле башҡорт шағиры, прозаик, драматург, публицист, тәржемәсе, фольклорсы. «И совесть, и жертвы эпохи» тигән китабы өсөн Ғәзим Шафиҡов Салауат Юлаев исемендәге Башҡортостан Республикаһы Дәүләт премияһына лайыҡ була. БР атҡаҙанған сәнғәт эшмәкәре, Салауат Юлаев ордены кавалеры, М.Аҡмулла, Сергей Чекмарев, Һәҙиә Дәүләтшина һәм Рәми Ғарипов исемендәге әҙәби премиялар лауреаты.


«Акбуҙат» Халыҡ-ара кино фестивале тамашасыларҙы бушлай фильмдар ҡарарға саҡыра // Мәҙәниәт | новости башинформ.рф\n«Акбуҙат» Халыҡ-ара кино фестивале тамашасыларҙы бушлай фильмдар ҡарарға саҡыра\n17:10, 26 ноября 2014 Мәҙәниәт\nӨФӨ, 2014 йыл, 26 ноябрь. /«Башинформ» мәғлүмәт агентлығы, Ләйлә Аралбаева/.\nИртәгә, 27 ноябрҙә, Өфөлә «Акбуҙат» Халыҡ-ара милли һәм этник кино фестивале асыла. Фестиваль «Родина» кинотеатрында иртәнге сәғәт 9-ҙа документаль фильмдар һәм Актерҙар йортонда иртәнге сәғәт 10-да уйын фильмдары күрһәтеү менән башланасаҡ. Кисен Конгресс-холда ҡыҙыл балаҫ буйлап ҡунаҡтарҙың һәм ҡатнашыусыларҙың тантаналы йөрөшө һәм фестиваль салюты уҙасаҡ.\nФильмдарҙы өс көн дауамында күрһәтәсәктәр, инеү ирекле. Фестиваль программаһында – 11 ил фильмы, шул иҫәптән Куба, Иран, Ирак/Курдистан, Германия, Болгария, Әзербайжан, Ҡырғыҙстан, Үзбәкстан, Ҡаҙағстан, Рәсәй ҡалалары һәм төбәктәре: Мәскәү, Санкт-Петербург, Татарстан, Яҡут-Саха, Бурятия, Төньяҡ Осетия.\nКино фестивале өс йүнәлеш буйынса уҙғарыла: уйын тулы метражлы, уйын ҡыҫҡа метражлы һәм документаль фильмдар. Фестивалдең һайлап алыу турына 200-ләгән фильм тәҡдим ителә. Конкурс программаһына 33 фильм һайлап алынған, уларҙың бишәүһе Башҡортостандан. Конкурстан тыш документаль киноны күрһәтеүҙә 10 фильм ҡатнаша.\nТөп бүләк — иң яҡшы фильм өсөн Гран-при — «Көмөш Аҡбуҙат» һыны. Шулай уҡ туғыҙ номинация һәм дүрт махсус бүләк булдырылған. Тамашасылар оҡшап төшкән фильмды «Тамашасылар һөйөүе призы» номинацияһында билдәләй ала.\nЖюрины кинорежиссер, оператор, сценарист һәм йәмәғәт эшмәкәре Дәүләт Худоназаров (Тажикстан) етәкләйәсәк. Жюри ағзалары араһында — киносценарист Одельша Ағишев (Үзбәкстан), театр һәм кино актеры Алексей Булдаков, телевидение продюсеры, режиссер Василий Антипов (Рәсәй), кинорежиссер, сценарист, актер, продюсер Актан Арым Кубат (Ҡырғыҙстан).\nФестивалдең почетлы ҡунаҡтары — актер, рәссам, яҙыусы, режиссер Шәүҡәт Абдусәлимов, кинооператор һәм кинорежиссер Мәхмүт Рафиҡов, Рәсәй актрисаһы Ольга Кабо, Рәсәй Кинематографсылар союзының Документаль кино ассоциацияһы президенты Галина Леонтьева, актриса Гөлли Мөбәрәкова, актер һәм режиссер Олег Ханов, актер һәм БР Театр эшмәкәрҙәре союзы рәйесе Әхтәм Абушахманов.\nКино фестивале сиктәрендә 28 ноябрҙә Башҡорт дәүләт педагогия университетында Шәүҡәт Абдусәлимов менән ижади кисә уҙасаҡ. Ошо уҡ көндө «Башҡортостан» киностудияһының яңы кино төшөрөү павильоны күрһәтеләсәк. Фестиваль 29 ноябрҙә киске сәғәт алтыла Конгресс-холда ябыласаҡ.\n«Акбуҙат» кино фестивале театр, музыка, хореография, һынлы сәнғәт һәм кинематография өлкәһендә иң мөһим ижади проекттарға ярҙам итеүгә Башҡортостан Республикаһы Президенты грантына уҙғарыла.\nКино фестивален ойоштороусылар: Башҡортостан Хөкүмәте, республиканың Мәҙәниәт министрлығы, Өфө хакимиәте булышлығында «Башҡортостан» киностудияһы.\nКино фестиваленең тулы программаһы рәсми сайтта бирелгән.\nТеги: халыҡ-ара кино фестивале


Башҡортостан Республикаһы һәм «КАМАЗ асыҡ акционерҙар йәмғиәте араһында хеҙмәттәшлек тураһында килешеүгә ҡул ҡуйылды // Иҡтисад | новости башинформ.рф\n17:27, 24 мая 2018 Иҡтисад\nБашҡортостан Республикаһы һәм «КАМАЗ асыҡ акционерҙар йәмғиәте араһында хеҙмәттәшлек тураһында килешеүгә ҡул ҡуйылды Фото: Башҡортостан Башлығының матбуғат хеҙмәте\nБөгөн Петербург халыҡ-ара иҡтисади форумында Башҡортостан Республикаһы һәм «КАМАЗ асыҡ акционерҙар йәмғиәте араһында хеҙмәттәшлек тураһында килешеү төҙөлдө. Документҡа республика башлығы Рөстәм Хәмитов һәм компанияның генераль директоры Сергей Когогин ҡул ҡуйҙы.\nДокумент яҡтарҙың Башҡортостан биләмәһендә урынлашҡан «КАМАЗ» предприятиеларын һөҙөмтәле үҫтереүгә йүнәлтелгән, шул иҫәптән инвестиция проекттарын тормошҡа ашырыу юлы менән үҙ-ара эш итеүен күҙ уңында тота.\nОшо эшмәкәрлекте тейешле саралар планы сиктәрендә бойомға ашырыу күҙаллана. Ул, атап әйткәндә, берлектәге эшсе төркөм ойоштороуҙы, «Туймазы бетон ташыусы машиналар заводы» һәм «НЕФАЗ» асыҡ акционерҙар йәмғиәттәренең үҫеш буйынса программаларын Башҡортостандың өҫтөнлөклө инвестиция проекттары исемлегенә индереү мөмкинлеген, шулай уҡ Башҡортостандың Сәнәғәтте үҫтереү фондынан ошо маҡсатҡа аҡса бүлеүҙе күҙаллай.\nКилешеү уны оҙайтыу ихтималлығы менән 2020 йылдың аҙағына тиклем ғәмәлдә.\n– «КАМАЗ» предприятиеһындағы коллегаларға республика биләмәһендә Нефтекама һәм Туймазы заводтарын үҫтереүгә йүнәлтелгән аңлы, етди, динамикалы эш алып барыуҙары өсөн рәхмәт әйткем килә. Ошо сәнәғәт предприятиеларының үҫешеүен күрәбеҙ. Инвестициялар йүнәлтелә, яңы производстволар асыла. Бер һүҙ менән әйткәндә, бынан алдағы килешеүҙәрҙә теркәлгәнсә бара, – тип һыҙыҡ өҫтөнә алды Рөстәм Хәмитов. – Бөгөнгө килешеү ошо производстволарҙы артабан үҫтереүҙе, ҡеүәттәрҙе арттырыуҙы, продукцияның яңы төрҙәрен барлыҡҡа килтереүҙе күҙ уңында тота. Был «КАМАЗ»ға ла, Башҡортостанға ла кәрәк. Шулай итеп, бөгөн беҙ киләсәккә табан тағы ла бер яҡшы аҙым яһаныҡ.\n– Беҙҙең өсөн Башҡортостан Республикаһы – Яр Саллынан ҡала икенсе әһәмиәтле майҙансыҡ. Ошо майҙансыҡта эшләүселәрҙең дөйөм һаны – 8 меңдән ашыу кеше. Әлбиттә, урындағы власть менән эш итеүебеҙ бик мөһим. Өҫтәүенә беҙҙең һәр активта Башҡортостан Республикаһының өлөшө бар. Бөтә ғәмәлдәрҙе килешеп эшләйбеҙ, – тине Сергей Когогин. – Әлеге килешеүҙе хеҙмәттәшлекте, инвестиция эшмәкәрлеген киңәйтеүгә йүнәлтәбеҙ. Хәҙер ваҡыт тиҙ алмашына, һәм урындағы властың предприятиены дөрөҫ йүнәлештә үҫтереүебеҙгә ышанысы булырға тейеш. Ә беҙ инвестиция әүҙемлегебеҙҙә ниндәй ярҙам кәрәклеге хаҡында һөйләйбеҙ.


Шәһит Хоҙайбирҙин йорт музейында күргәҙмә асылды | «Ашҡаҙар» радиоhы сайты\nШәһит Хоҙайбирҙин йорт музейында күргәҙмә асылды\nБашҡортостан Республикаһы Милли музейы филиалы - Шәһит Хоҙайбирҙин йорт-музейында совет ғәскәрҙәрен Афғанстандан сығарыу көнө һәм Ватанды һаҡлаусылар байрамына арналған күргәҙмә асылды.\nСараға Өфө кооператив техникумы студенттары һәм уҡытыусылары, ветерандарҙың Бөтә Рәсәй «Хәрби туғанлыҡ» йәмәғәт ойошмаһының республика бүлексәһе етәксеһе Альберт Шаһиморатов, ошо ойошма ағзаһы Хайрат Таҡтаев ҡатнашты. Шәһит Хоҙайбирҙин йорт-музейында 2004 йылдан алып яугир-интернационалистарға арналған экспонаттар йыйыла. Айырым зал улар өсөн бүленгән. Асылған күргәҙмәгә яугир-интернационастарҙың туғандарына, һөйгәндәренә яҙған хаттары, шәхси әйберҙәре, фотоһүрәттәре ҡуйылды. Бынан тыш, хәрби техника макеттары, әрме кәрәк-яраҡтары, күп төрлө хәрби кейемдәр ҙә бар.\nКүргәҙмә 27 февралгә тиклем эшләйәсәк.


Өфөлә «Ферин уҡыуҙары» үтәсәк // Йәмғиәт | новости башинформ.рф\nӨфөлә «Ферин уҡыуҙары» үтәсәк\n12:40, 7 февраля 2013 Йәмғиәт\n8 февралдә Өфөләге 60-сы лицейҙа II «Ферин уҡыуҙары» бөтә Рәсәй фәнни-ғәмәли конференцияһы үтә.\nСарала Ҡырмыҫҡалы, Туймазы райондарынан, Стәрлетамаҡ, Вологда, Курск, Һамар, Хабаровск, Мәскәү ҡалаларынан йәмғеһе 180 делегат ҡатнашасаҡ.\nКонференцияла ҡатнашыусылар Өфө моторҙар эшләү производство берекмәһе музейына барасаҡ, предприятиеның кадрҙар сәйәсәте, шулай уҡ заводтың барлыҡҡа килеү тарихы менән танышасаҡ. Уҡытыусылар өсөн «Белем биреү методикаһының һәм уҡыусыларҙың кластан тыш эшмәкәрлеген ойоштороуҙың көнүҙәк мәсьәләләре» темаһына фәнни-методик семинар ойоштороласаҡ.\nСара 10 сәғәттә башлана.\nТеги: ферин уҡыуҙары


16 июня (Весь день)\n15 июня (Весь день)\n11 июня (Весь день)\nЭҫе көндәр күптәр өсөн етди һынауға әйләнде. Өлкән йәштәгеләр өйҙәренән сығырға тырышмаһа, йәштәр иһә томранан ҡасыуҙың үҙ юлын таба.Был видео Өфөлә Салауат Юлаев проспектында видео теркәүескә төшөрөлгән. Эҫенән интеккән ҡыҙ ғүмерен хәүеф аҫтына ҡуйып сәғәтенә 70 саҡырым тиҙлек менән китеп...\nБының сәбәбе һалҡын һауаны үткәрмәгән антициклонға бәйле. Беҙҙең республикала уртаса һауа температураһы 5-6 градсуҡа юғары һәм 30-33 градусҡа етә. Әммә синоптиктар тиҙҙән көндәр бер һалҡынаясаҡ, тип күҙаллай. Ямғырҙар яуыуы ла ихтимал. Башҡортостандың гидрометеоролгия үҙәгенән хәбәр...\nГасфорт тауында үткән байрамды күреү теләге менән меңәрләгән саҡырым юлдар үтеп, бихисап сәғәттәр тығындарҙа тороп мотоциклистар йыйылды. Илһөйәрлеккә, тыныслыҡҡа өндәүсе шоу шулай уҡ төрлө йәмәғәт ойошмаларының да осрашыу, тәжрибә уртаҡлашыу һәм теләктәшлек майҙанына әйләнде. Башҡортостандан унда...\nРеспубликала матур йолаға әүерелгән конкурс быйыл 16-сы тапҡыр үтһә, йәш умартасылар 10-сы бәйгеһенә йыйылды. Конкурста умартасылар үҙ оҫталығын күрһәтер генә түгел, ә тармаҡтың көнүҙәк мәсьәләләре буйынса фекер алышыр, тәжрибә уртаҡлашыр өсөн ҡатнаша. Башҡортостандың 46 районынан 60 умартасы,...\nРәсәйҙең Су-34 бомбардировщиктары Ирандың Хамадан аэродромынан осоп «Ислам дәүләте» төркөмсәһенең Дейр-эз-Зор виләйәтендәге объекттарын утҡа тотто. Һөҙөмтәлә ике команда пункты, террорсылар әҙерләү лагерҙары, 150 боевик юҡ ителгән. «Ислам дәүләте» террорсыларынан азат ителгән Мәнбиж...\nРөстәм Хәмитов шәхсән Республика позициһын яҡлап бер нисә тапҡыр компанияны ашығыс һатырға ярамай, тип белдергәйне. Бөгөн “Башнефть” төбәк бюджетына 7 миллиард 250 миллион һум аҡса күсерҙе. Рөстәм Хәмитов әйтеүенсә, нефть компанияһының республиканың социаль-иҡтисади үҫешенә индергән өлөшө...\n“Платон” системаһы ярҙамында йыйылған аҡсаларға төҙөлгән ҡоролма әлегә 90 процентҡа әҙер. Проектты тормошҡа ашырыу Башҡортостан аша үткән ике федераль трассаны- М 5 һәм М 7 магистралдәрен тоташтырасаҡ. Яңы күпер заманса технологияларға ҡоролған. Уның аҫтында һыу транспорты үтер өсөн урын да...\nӨфө халҡы гараждарҙы тейешле файҙаланмай\nБыл хаҡта ҡала хакимиәте ултырышында билдәләнде. Тимер бокстарҙың 9 процентында ғына автомобилдәр ҡуйыла, ҡалған гараждар келәт рәүешендә ҡулланыла. Ҡалала тимер гараждарға ҡаршы көрәш дауам итә. Мэриянан хәбәр итеүҙәренсә, яңы уҡыу йылы башланыуға, мәктәп тирәләренән рөхсәтһеҙ ҡуйылған бокстар...


Боронғо йолаларҙы тергеҙеп...\n26 майҙа Өфөнөң "Ватан" этно-паркында "Кәкүк сәйе" байрамы ойошторола. Сараның маҡсаты йола менән йәш быуынды яҡындан таныштырып, уны киләсәк быуынға еткереү.\nСәхнәлә - халыҡ театрҙары\nКиләһе "Алтын тирмә" төбәк-ара театрҙар фестивале Белорет районында үтәсәк. Конкурста еңеүсе исемен яулаған "Ирәмәл" ижади коллективы марафонды өс йылдан үҙҙәрендә ҡабул итә. Быйыл мәҙәни бәйге Учалы районында үтте, дүрт көн дауам иткән фестиваль барышында ике тиҫтәнән ашыу халыҡ театрҙары сығыш яһаны.\nМәжит Ғафури исемендәге Башҡорт дәүләт академия драма театры 98-се ижад миҙгеленә йомғаҡ яһап, йәйге миҙгелен асты. Йә иһә, ижади төркөм июнь тамамланғансы тамашасылар менән бергә буласаҡ. Ҡала халҡы һәм ҡунаҡтары иғтибарына репертуарының иң яҡшы сәхнә әҫәрҙәрен тәҡдим итәсәк.\n19 май, 21:16\nЭлвин Грей башҡорт ҡурайында уйнап күрһәтә\nҠазандағы концерт ваҡытында ял итеү бүлмәһендә билдәле йырсы Элвин Грей башҡорт ҡурайында уйнап күрһәтә. Был халыҡ инструментын уға тамашасылары бүләк итә. Асыҡланыуынса, йырсы ҡурайҙа башҡорт халыҡ көйҙәрен уйнай белә.\nТеатр миҙгеле ябылды\nМәжит Ғафури исемендәге башҡорт дәүләт драма театрында 98 -cе ижад миҙгеле ябылды. Театрҙың художество етәксеһе Олег Ханов был хаҡта матбуғат конференцияһында белдерҙе.\n17 май, 23:45\nФәйзи Ғәскәров исемендәге дәүләт академия халыҡ бейеүҙәре ансамбленең Бразилиялағы гастролдәре дауам итә\nӘле бейеүселәр өс ҡалала сығыш яһаған да инде. Ансамбль сит илгә ике бүлектән торған концерт программаһы алып барған.\n17 май, 23:06\nӨфөлә «Мираҫ» йыр һәм бейеү ансамбле миҙгелде яба\n24 майҙа «Мираҫ» йыр һәм бейеү фольклор ансамбле күләмле сара ойоштора. Сара миҙгел ябыу айҡанлы үтәсәк.\nБорондан сәсәндәр һәр йыйындың, байрамдың биҙәге булған, улар һабантуйҙарҙа, осрашыуҙарҙа сығыш яһаған, илдә барған теге йәки был ваҡиғаға үҙ фекерен белдергән.\nБейеү - йәшәү рәүеше\nӨфө Ҡала мәҙәниәт һарайында "Дуҫтар" халыҡ хореографияһы студияһында шөғөлләнеүселәр ҙур концерт ойоштороп, йыллыҡ эшмәкәрлегенә йомғаҡ яһаны.\n"Бирешмә" сериалында ҡатнашҡан йәш артистар "Тамыр" телеканалы менән берлектә Хәйриә концертын әҙерләй.\nБашҡортостанда Поляк мәҙәниәте көндәре башланды\nАльберт Пенькевич исемендәге поляк милли йәкшәмбе мәктәбе уҡыусылары концерт менән асылған тантанаға республикала йәшәүсе поляктар, уларҙың балалары, ҡунаҡтар йыйылды.\n11 май, 22:07\nФольклор һәм традицион сәнғәт фестивале\nБөгөн Люксембургтың Ларошет ҡалаһында фольклор һәм традицион сәнғәт фестивалдәрен ойоштороу буйынса халыҡ-ара совет ултырышы башланды.\n11 май, 21:54\nӨфөлә сираттағы «Төнгө музей-2018» халыҡ-ара акцияһы уҙасаҡ\n19 майҙа күләмле музей акцияһы үтәсәк. Республиканың музейҙары был акцияла һигеҙенсе йыл рәттән ҡатнашасаҡ. Быйылғы йылда сара ике мөһим тема буйынса ойоштороласаҡ.\nМагнитогорск ҡалаһы тәрбиәселәре халҡыбыҙҙың ауыҙ-тел ижадына бала саҡтан һөйөү уята\nКүптән түгел урындағы 9-сы балалар баҡсаһы "Ҡурай" башҡорт халыҡ әкиәтен сәхнәләштергән.\nБашҡортостандың халыҡ артисы Алмас Әмиров юбилей кисәһенә саҡыра\n16 май Мәжит Ғафури исемендәге Башҡорт дәүләт академия драма театрында Алмас Әмиров ижадташ дуҫтарын йыйып, юморға бай тамаша ойоштора. Сара барышында үҙе ҡуйған һәм уйнаған спектаклдәрҙән өҙөктәр, ҡыҙыҡлы сәхнәләштереүҙәр буласаҡ.\n04 май, 23:15\nБаймаҡта Буранбай Исҡужиндың хәтер кисәһе үтте\nКүренекле, йор һүҙле яҙыусы Буранбай Исҡужиндың исеме уның ижадын һөйөүселәргә яҡшы таныш. Ҡәләм оҫтаһының тормошо төрлө ҡаршылыҡтарҙан тороуы ла ижадсы хаҡында күп фекерҙәр ҡалдырҙы. Шулай булыуға ҡарамаҫтан, Буранбай Исҡужиндың ижады Баймаҡ ере менән бәйле. Ошо көндәрҙә уның тыуған ауылы Байышта яҙыусының Хәтер кисәһе үтте.\n04 май, 22:08\n100 йыллыҡҡа - 100 объект\nБашҡортостандың бер быуатлыҡ юбилейына Мишкә район үҙәгендә 1988 йылда төҙөлгән иҫке кинотеатр бинаһына капиталь ремонт эшләнә. План буйынса, бер йыл эсендә унда марий тарихи-мәҙәни үҙәген булдырыу күҙаллана. Төҙөлөш эштәре өсөн бюджеттан 53 миллион һум аҡса бүленер тип көтөлә.\n03 май, 21:35\nБай тарихлы Баймаҡтар\nХөсәйен Әхмәтов исемендәге Башҡорт дәүләт филармонияһында "Тарих биттәре " тип аталған фестиваль-марафон үтте. Сара Башҡортостан Республикаһы ойошторолоуҙың100 йыллығына арналды.\nМифтахетдин Аҡмулла исемендәге әҙәби берекмәнең ойошторолоуына 55 һәм Башҡортостандың 100 йыллығына арналған сарала республиканан барған яҙыусылар, шағирҙар ҙа ҡатнашты.\n28 апр, 21:54\nРеспубликаның 24 районынан йыйылған ижади коллективтар бер сәхнәлә\n"Кушнаренко таңдары" тип аталған фольклор фестивале быйыл да йыр-моң һөйөүселәрҙе берләштерҙе. Тамашасылар быуындан-быуынға күсә килә халыҡ йырҙарын, бейеүҙәрҙе, милли йолаларҙы ҡараны.\n27 апр, 21:17


Һай, үҙебеҙҙең малайҙар!\n7 Декабрь 2018, 15:17\nРаевкалағы Мөхәмәтша Буранғолов исемендәге башҡорт лицейы уҡыусылары – Илназ һәм Искәндәр Кирәевтәргә, Камил Мәҡсүтов менән уның балалар баҡсаһына йөрөүсе ҡустыһы Шамилға нисек һоҡланмайһың инде?\nӘлшәй районының Яңауыл ауылы матур тәбиғәт ҡосағында урынлашҡан. Бер көндө был малайҙар көҙгө тәбиғәт ҡосағында фотоға төшөү ниәте менән ҡырға сыға. Тик тирә-яҡта сүп-сар, буш пластик шешәләр, ҡағыҙ, полиэтилен ҡаптар туҙышып ятыуы уларҙың кәйефен ҡыра. Тырыш, уңған малайҙар күп уйлап тормай, тирә-йүнде таҙарта башлай. Әлбиттә, был эштә ата-әсәләре лә булыша. Тәбиғәт ныҡ ҡыуанғандай, үҙҙәренә рәхмәт белдерә кеүек – алтын япраҡлы ағастар ҡул болғап ҡалғандай була, күҙҙәрҙе иркәләп ҡояш та йылмайып ебәрә. Изге эште башҡарғандан һуң малайҙар фотоға төшәләр, саф һауала ял да итәләр.\nИң ҡыҙығы шунда – Кирәевтәрҙең һәм Мәҡсүтовтарҙың ике туған апалары Юлиә үҙенең туй көнөндә тап ҡустылары йыйыштырған ошо аҡланға фото төшөргә килә. Шулай булмай, бында таҙа ла, матур ҙа бит. Ә малайҙар маладис!


«Киске Өфө» гәзитенең сайты - АТАЙЫМ ӨЛГӨҺӨНДӘ ҮҘ ЭШЕМДЕ ҠОРҘОМ - 2014 - Мәҡәләләр\nЭшҡыуарлыҡҡа 2000 йылда, милициялағы хеҙмәтемде ҡалдырып, атайымдың саҡырыуы буйынса килдем һәм бына 14 йыл ағас эшкәртеү өлкәһендә эшләйем. Дөрөҫөн әйткәндә, ҡыйыуһыҙ ғына ишек шаҡыным, ләкин атайымдың һәр саҡ янымда булыуы миңә ышаныс бирҙе. Уның төплө, урынлы һәм файҙалы кәңәштәре эшмәкәрлегемә еңеллек килтерҙе, миңә рухи көс өҫтәне, һәр башланғысымды хуплап-яҡлап тороуы аҙымдарымды нығытты. Әлеге ваҡытта ла ҙур эш башлар алдынан уның менән кәңәшләшәм, һүҙенә ҡолаҡ һалам.\nБөгөн ағас эше менән булған эшҡыуарҙар күп. Улар араһында юғалып ҡалмаҫ өсөн тырышырға һәм ҙур көс һалырға кәрәк. Бының өсөн бар шарттарҙы ла дөрөҫ ҡуллана белергә өйрәнеү мөһим. Ағас алып, бура күтәрҙең дә - эш бөттө, тип ултырырға ярамай. Бындай ҡараш менән юғары үрҙәр яулап булмай. Бураны һатып ебәреү өсөн дә йоҡлап ятмаҫҡа, йүгерергә, сос булырға, тырышырға кәрәк. Реклама өҫтөндә күп эшләү яҡшы һөҙөмтә бирә. Бының өсөн хәҙер саралар күп - гәзит-журналдарҙа ла, интернет селтәрендә лә йәки башҡа төрлө лә клиенттарға тейешле мәғлүмәтте еткерергә була. Тағы ла бер мөһим момент - һәр структурала ла бәйләнештәрҙең булыуы эште күпкә еңеләйтә. Шуға күрә, төрлө өлкәлә танышлыҡ булдырыу һәм уларҙы оҫта файҙаланырға өйрәнеү мөһим.\nҺәр башлаған эшемә оло яуаплылыҡ менән ҡарайым, сөнки был сифат уңышҡа өлгәшеүҙең нигеҙе, тип һанайым. Шулай уҡ эшҡыуарлыҡта бәләкәй һәм ҙур, әһәмиәтһеҙ һәм ваҡ әйберҙәр юҡлығын, был өлкәлә бар нәмә лә мөһим икәнлеген аңлау ҙа яҡшы һөҙөмтәгә өлгәшергә булышлыҡ итә. Ғөмүмән, ошо хәҡиҡәтте аңламай тороп, эште алға ебәреүе мөмкин түгел. Тәү ҡарашҡа бәләкәй генә булып күренгән әйбер ҙә дөйөм йомғаҡ өсөн ғәйәт ҙур әһәмиәткә эйә булыуы бар. Шуға күрә һәр осраҡҡа, һәр әйбергә иғтибарлы булыу һәм бер нәмәне лә күҙ уңынан ысҡындырмау - эшҡыуарҙың төп ҡағиҙәләренең береһе булырға тейеш.\nЭшҡыуарлыҡта мине иң ылыҡтырғаны - һәр аҙымыңды ныҡлы уйлай белеү, килеп тыуған көтөлмәгәнлектәрҙе аҡыл менән йырып сыға алыу мөһимлеге, тип әйтер инем. Шулай уҡ кеше менән эшләй белеү ҙә ҙур әһәмиәткә эйә. Бригадамда эшләүселәр һәм заказ биреүселәр менән алдауһыҙ, мутлашыуһыҙ эш итәм. Кешене бер тапҡыр алдарһың, бәлки, үтеп тә китер, ләкин икенсе мәртәбә ул һинең менән эш итеү түгел, һинең яғыңа боролоп та ҡарамаясаҡ. Был осраҡта халыҡ араһында шәп эшләгән "сарафан" радиоһы тулҡындарында алдаҡсы эшҡыуар хаҡында хәбәр тиҙ тараласаҡ. Ә был, үҙ сиратында, заказдар һанына, ярашлы рәүештә, килемгә лә тәьҫир итә. Үҙ һүҙендә тормаған кешегә эшләргә теләүселәр ҙә кәмейәсәк, ә ағас эшкәртеү менән булғанда эшселәрһеҙ - тере ҡулһыҙ кеүек. Шуға күрә, намыҫлы эшләйем һәм эшселәрҙе лә, заказ биреүселәрҙе лә ҡыйын хәлгә ҡуймайым. Әлеге ваҡытта егерменән артыҡ эшсем бар. Уларҙың күбеһе ауылдаштарым һәм күрше ауылдыҡылар. Ҡулдары оҫта, үҙ эштәренә яуаплы ҡараған, эш нескәлектәрен яҡшы белгән кешеләр менән эш итеүе еңел һәм ҡулай. Уларҙың эштәренән ризамын һәм артабан да бергә эшләрбеҙ, тип ышанам.\nБөтә эш тә сифат ярата. Ә ағас эшкәртеүгә, бура бурауға тотонғанһың икән, сифат хаҡында бер минутҡа ла оноторға ярамай. Һәр бер "ҡыйыш" һалынған ағас абруйға тап төшөрә, килемде түбәнәйтә. Хәҙер күптәр ҡоро бура эшләүгә генә түгел, ә шулай уҡ уны алып барыуға ла, күтәреүгә лә, ғөмүмән, "под ключ" тапшырыуға заказ бирә. Шуға күрә, ағас сығарғандағы, бура күтәргәндәге һәр етешһеҙлек күҙгә ташланып, күренеп тора. Нимәнелер һүтеп, яңынан төҙөүгә ҡарағанда, эште тәүҙән үк сифатлы башҡарыу ваҡытты ла, көстө лә һаҡлай. Әлеге мәлдә айына яҡынса 10-ар бура күтәрәбеҙ. Күберәген Магнитогорск, Силәбе, Өфө ҡалаларынан, шулай уҡ райондың төрлө ауылдарынан заказдар алам. Улар араһында өй, мунса буралары бар. Шулай уҡ беседкалар эшләүгә лә күп заказдар килә. Ғөмүмән, эш етерлек, тик йыбанма ғына. Һаулыҡ, теләк һәм тырышлыҡ булһа, барыһына ла өлгөрөргә мөмкин.\nҺәр кем балаларының киләсәгән тәьмин итеү өсөн тырыша. Минең дә маҡсаттарым ошо изге ниәткә барып тоташа. Әле мөмкинлек булғанда эшләргә һәм эшҡыуарлығымды киңәйтергә иҫәп тотам. Балалар ҙурайғас, эшҡыуарлыҡ дилбегәһен уларға тотторасаҡмын.\nОҙон юлды үтеү өсөн тәүге аҙымды эшләрлек теләк, көс һәм ынтылыш кәрәк, тиҙәр. Был фекерҙе ҡайһы саҡ кемдеңдер ваҡытында әйтелгән кәңәше, күрһәткән һуҡмағы кешегә тормошта үҙ урынын табырға ярҙам итә, тип тулыландырыу урынлы булыр. Бөгөнгө ҡунағыбыҙға нәҡ ошондай бәхетле өлөш тейгән. Ул уны тейешенсә файҙаланған һәм уңышҡа өлгәшкән. Шуның менән отҡан.\nЯҙылған: 14.10.14 | Ҡаралған: 1062


8 Апрель , 11:37\nБашҡортостанда 16 апрелдә «Торатау» конгресс-холында I «Ирҙәр ҡоро» уҙғарыла. Сараны ойоштороусы – республика башлығы хакимиәте булышлығында Башҡортостан Республикаһының «Ирҙәр ҡоро» төбәк йәмәғәт ойошмаһы.\nФорумда йәмәғәтселәр, әүҙемселәр, эшҡыуарҙар, сәйәсмәндәр, республиканың муниципаль райондарынан һәм ҡала округтарынан инициативалы ир-уҙамандар ҡатнаша.\nСараның төп бурыстары – Ирҙәр ҡороноң эшмәкәрлеген әүҙемләштереү, ойошманың проекттары координаторҙары берлеген төҙөү, хәҙерге йәмғиәттә ирҙәрҙең һәм атайҙарҙың социаль статусын күтәреү, уларҙың Башҡортостан Республикаһының социаль-иҡтисади үҫешенә индергән өлөшөнә йәмәғәтселектең иғтибарын йәлеп итеү, ир-егеттәрҙең ҡала, район һәм ауылдарҙың ижтимағи тормошонда ҡатнашыуын әүҙемләштереү маҡсатында «Ил терәге» наградаһын тапшырыу.\n«Бындай сара республикала беренсе тапҡыр уҙғарыла. Ойоштороусылар алдында ауылдарҙан, райондарҙан әүҙем ир-егеттәрҙе туплап, берлектә эшләү бурысы тора. Урал аръяғында ир-егеттәр берләшмәләре бар, ойошмабыҙ һөҙөмтәле эшләһен өсөн эште системаға һалыу, аныҡ маҡсаттар билдәләү һәм шуларға бергәләп өлгәшеү мөһим. Төп йүнәлештәребеҙ айыҡ йәшәү рәүешенә, йәмғиәттә атайҙарҙың ролен күтәреүгә, райондарҙа ирҙәр ҡорҙары менән эште ойоштороуға ҡағыла. Уларҙы тормошҡа ашыру өсөн Башҡортостан ирҙәренең I ҡорон йыябыҙ», – тип билдәләне «Ирҙәр ҡоро» рәйесе, Рәсәй Дәүләт Думаһы депутаты Зариф Байғусҡаров.\nФорумға forum_men_rb берләшмәһендә теркәлергә мөмкин.


Рух сәләмәтлеге өсөн » Яйыҡ гәзите | Газета Яик\nЯйыҡ гәзите » Һеҙҙең хаттар » Рух сәләмәтлеге өсөн\nРух сәләмәтлеге өсөн02.03.2015\nӘүеш күлендә, Бөйөк Еңеүҙең 70 йыллығына арнап, хоккейсыларыбыҙ ярыш ойошторҙо.\nБыл спорт төрөн үҙ иткән Мулдаҡай, Иҫке Байрамғол, Комсомольск, Туңғатар ауылдарынан ололар, йәштәр һәм балалар ярышҡа әүҙем йыйылдылар. Хоккейсыларҙың иң олоһона - 60, ә иң кесеһенә 11 йәш ине. Уйын бик ҡыҙыу барҙы. Хужалар беренсе һәм икенсе урындарҙы яуланылар. Мулдаҡай командаһы - өсөнсө, ә Комсомольск командаһы дүртенсе урынға өлгәштеләр.\nМулдаҡай һәм Иҫке Байрамғол ауылы балалары ла ярышты. Һуңғылары беренселекте бирмәнеләр. Ауыл халҡының хоккей менән ҡыҙыҡһыныуы көслө булыуы, айырыуса йәштәрҙең был спорт төрөн үҙ итеүе ярыш һөҙөмтәләрендә күренде лә инде.\nТуңғатар ауылы хакимиәте башлығы Әлмир Рәхмәтуллин уйында ҡатнашыусыларға рәхмәт әйтеп, еңеүселәрҙе күсмә кубок, грамота һәм аҡсалата премия менән бүләкләне. Мулдаҡай командаһында ҡатнашыусылар был уйындан дәртләнеп ҡайттылар. Киләсәктә балаларға уйнау өсөн хоккей коробкаһы эшләп биреү теләген белдерҙеләр.\nЗаур РАМАҘАНОВ. Мулдаҡай ауылы.\nМулдаҡай ауылы ҙур: мәктәп, ике балалар баҡсаһы, дауахана, мәҙәниәт йорто, китапхана бар. Ауылда 40-50-ләп ир-егет кәләшһеҙ йөрөй - нисә ҡоролмаған... Тотош уҡырға\nУйын ҡыҙыу барҙы\nПредприятие, ойошма һәм ауыл ултыраҡтары араһында XIII Спартакиада иҫәбенә мини-футбол буйынса ярыштар үтте. Унда бөтәһе 15 команда ҡатнашты. Ауыл... Тотош уҡырға\n«Беҙ сәләмәт тормош яҡлы»\n«Яйыҡ» гәзите призына бына инде етенсе йыл рәттән ойошторолған «Атай, әсәй һәм мин - спорт ғаиләһе» ярышы быйыл да гөрләп үтте. Тәүге йылдарҙа сарала... Тотош уҡырға\nБөрйән районында «Урал батыр» эпосын яттан һөйләү буйынса йәш сәсәндәрҙең XVI республика конкурсы уҙҙы. Унда Башҡортостан буйынса 250-нән ашыу... Тотош уҡырға\nЯңы Байрамғол мәктәбендә Олимпиада уйындарына һәм Ватанды һаҡлаусылар көнөнә арналған ҙур сара - «Ауылпиада-2014» үтте. Тәүҙә Олимпия уты сырағын... Тотош уҡырға


Лакиерҙар йорто (Таганрог) — Башҡорт Википедияһы\n47°12′35″ с. ш. 38°56′28″ в. д.HGЯO\nЛакиерҙар йорто (Таганрог)\nҠала Таганрог, Грек урамы,42\nАрхитектура стиле ордерһыҙ классицизм\nНигеҙләнгән 1830-се йылдар\nЛакиерҙар йорто— Ростов өлкәһе Таганрог ҡалаһындағы Грек урамы, 42-лә урынлашҡан тарих һәм архитектура һәйкәле.\nXIX быуат башында был кирбес стилендә төҙөлгән йорт Иван Андреевич Варваци милке була. Билдәле булғанса, Александр I Таганрогҡа килгән сағында был ерҙәрҙә уның ағастан төҙөлгән ат һарайы торған. Ул ҡала ҡаҙнаһы аҡсаһына төҙөлгән. Ошо уҡ территорияла казак һарай полкының лейб-гвардиясылары йәшәгән.\nБыл йорт менән бер нисә популяр таганрог ғаиләләренең тарихы бәйле.\nXIX быуаттың икенсе яртыһында өй коллежский кәңәшсеһе, Ростов өйәҙе дворянствоһының предводителе Марк Николаевич Варваци милкендә була. (башҡа мәғлүмәттәргә ҡарағанда — Варваки). 1836 йылда ул титуляр кәңәшсеһе ҡыҙы София Дмитриевна Альферакиға өйләнә. Варваци ғаиләһендә 2 ҡыҙы үҫә: Александр һәм Елена. Александра грек короле һарайының кешеһе Попудовҡа кейәүгә сыға, ә Елена «Русская геральдика» китабының авторы — Александр Борисович Лакиерға . Лакиерҙың «Рус геральдикаһы» китабы 1854 йылда баҫылып сыға һәм уның авторы был хеҙмәте өсөн Демидовский премияһына лайыҡ була.\nСтатистика мәғлүмәттәренә ҡарағанда, 1860 йылдың 1 ғинуарында йорттоң майҙаны-903 квадрат сажин тәшкил итә.\nАлександр Лакиер 1870 йылда, ә уның ҡатыны Елена — 1915 йылда вафат була. Уларҙың биш балаһы була: улдары Марк, Иван, ҡыҙҙары София, Александра һәм Елена (башҡа версия буйынса — Мария).\n1910 йылда был йортта стивадорҙар артеле тора, 1918 йылда — Ҡыҙыл Армия отрядтары казармаһы урынлаша. 1920-се йылдарҙа ишегалды территорияһында «Гальваноэлемент» фабрикаһы эшләй. Беҙҙең заманда был торлаҡ йорт, һәм ул 1992 йылдан алып архитектура һәйкәле булараҡ закон менән һаҡлана.\nИке ҡатлы йорт фасады сандриктар менән һәм һылап эшләнгән биҙәктәр менән биҙәкләнгән. Иң башта кирбес стилендә төҙөлгән йорт 1872 йылда ордерһыҙ классицизм стилендә яңыртылған.\nhttps://ba.wikipedia.org/w/index.php?title=Лакиерҙар_йорто_(Таганрог)&oldid=683951 ҡабул ителгән


Доғалы ерҙән ырыҫ китмәй » Башҡортостан гәзите | Газета Башкортостан на башкирском языке\nБашҡортостан гәзите » Иман » Доғалы ерҙән ырыҫ китмәй\nДоғалы ерҙән ырыҫ китмәй 14.12.2018 // Иман\nМәғлүм ки, Балтаста киң билдәле иман йорто – Иҫке Яҡшый мәсете бар. Эшмәкәрлегенә быйыл 270 йыл тулды. Ошо ваҡыт эсендә туҡтауһыҙ хеҙмәт күрһәткән ул. Ғибәҙәтханаға шул яҡтағы 18 район халҡы йөрөгән. Эйе, элек-электән иман көслө булған был төбәктә.\n“Әл-хәмдү лил-ләһ, мәсетһеҙ ауылдарыбыҙ бик аҙ ҡалып бара. Хатта ки халыҡтың күпселеген ҡатнаш ғаиләләр тәшкил иткәндәрендә лә иман йорто бар һәм уңышлы эшләй. Был, әлбиттә, төбәгебеҙҙәге төрлө милләт вәкилдәренең татыу йәшәүенә аныҡ дәлил”, – тигәйне бер әңгәмәһендә Балтас районының имам-мөхтәсибе Рәшит хәҙрәт Шәйхәйҙәров.\nӘле был төбәктә 35 мәсет эшләй, йәнә икәү төҙөлөү өҫтөндә. Урындағы диндарҙар хәбәр итеүенсә, күптән түгел Усман ауылындағы иман йорто бинаһы тәбиғи газ яғыулығына тоташтырылған. Ошо ваҡиға уңайынан ойошторолған осрашыуҙа район хакимиәте башлығы Илгиз Субушев та ҡатнашҡан. Ул ауыл халҡы, дин юлындағы ҡәрҙәштәребеҙ менән ихлас аралашҡан, төрлө һорауҙарға яуап биргән, көнүҙәк мәсьәләләрҙе хәл итеү юлдары хаҡында фекер алышҡан.


Төбәктә инвестицияларҙың өстән бер өлөшө эшкәртеү производстволарына тура килә // Иҡтисад | новости башинформ.рф\nТөбәктә инвестицияларҙың өстән бер өлөшө эшкәртеү производстволарына тура килә\n12:35, 20 ноября 2012 Иҡтисад\nБашҡортостанға инвестициялар йәлеп итеү күләме быйыл, үткән йыл менән сағыштырғанда, күпкә артығыраҡ. Федераль дәүләт статистика хеҙмәтенең Башҡортостан Республикаһы буйынса Территориаль органы (Башҡортостанстат) мәғлүмәттәре буйынса, 2012 йылдың ғинуар-сентябрь айҙарында бөтә төр финанслау сығанаҡтары иҫәбенә төп капиталға инвестициялар күләме 146,9 миллиард һум тәшкил иткән, 2011 йылдың тәүге туғыҙ айы менән сағыштырғанда, был яҡынса 20 процентҡа күберәк. Әлеге күрһәткес буйынса республика Волга буйы федераль округы төбәктәре араһында өсөнсө урын биләй. Йән башына иҫәптә инвестициялар күлме буйынса иһә Башҡортостан алтынсы урында килә.\nАғымдағы йылда ҙур һәм урта ойошмаларҙың инвестициялар формалаштырыуҙың төп сығанағы булып үҙҙәренең шәхси средстволары ҡала – 57,1 процент. Банк кредиттары өлөшө – 19,3 процент, бюджет средстволары 10,9 процент тәшкил итә.\nИнвестицияларҙың яҡынса 38 проценты машиналар, ҡорамалдар, транспорт һатып алыуға йүнәлтелгән. Дөйөм күләмдең өстән бер өлөшө – биналар төҙөүгә, дүрттән бер өлөшө торлаҡ төҙөүгә йүнәлтелгән.\nИҡтисади эшмәкәрлек төрҙәре буйынса инвестицияларҙың күпселек өлөшө эшкәртеү производстволарына тура килә – 34,2 процент. 17,4 процент – транспорт һәм элемтә тармаҡтарына, 16,8 процент – файҙалы ҡаҙылмалар сығарыуға, 10,2 процент – күсемһеҙ милек, ҡуртымға алыу һәм хеҙмәттәр күрһәтеүгә бәйле операцияларға тура килә.\nИҫегеҙгә төшөрәбеҙ, БР Итисади үҫеш министрлығы хеҙмәткәрҙәре фекеренсә, йыл аҙағына республикаға инвестициялар күләме 250 миллиард һумға етәсәк.


Республикала тыуым кәмей | ГТРК «Башкортостан» — Новости Уфы и РБ\n04 декабря 2019 — 12:54 ГТРК «Башкортостан»\nҮткән йылдың ошо осоро менән сағыштырғанда быйыл яңы тыуған сабыйҙар һаны 5 мең 608-гә әҙерәк. Үткән 10 айҙа Башҡортостанда дәүләт программаларының үтәлеше Республика хөкүмәте ултырышының көн тәртибенә сығарылды. 2019 йылда Башҡортостанда һаулыҡ һаҡлау, төҙөлөш, транспорт, туризм, экология, халыҡты социаль яҡлау, эшҡыуарлыҡ өлкәләрендә 32 программа документы бойомға ашырыла. Беренсе Вице-премьер Андрей Назаров белдереүенсә, улар республиканың киләһе өс йылға иҫәпләнгән бюджетының 95 процент биләй. Дәүләт программаларының уңышлы үтәлеше тармаҡтарҙы яңыртыуға һәм төбәктең тотороҡло үҫешенә булышлыҡ итә. Әле бойомға ашырыуға тәғәйен 1 мең 443 сараның 786-һы үтәлгән, ҡалған 657-һе ғәмәлдә ҡала. Премьер-министр урынбаҫары, республиканың иҡтисади үҫеш һәм инвестиция сәйәсәте министры Рөстәм Моратов белдереүенсә, дәүләт программаларын Радий Хәбировтың сентябрь Указында билдәләнгән маҡсаттарға яраҡлаштырып ҡороу зарур.


ОСРАШЫУҘАР ТИК ФАЙҘАҒА\nОшо кѳндәрҙә Сибай ҡалаһында эш сәфәре менән Башҡортостан Республикаһының йәштәр сәйәсәте һәм спорт министры А.И.Иванюта булып китте. Хѳкүмәт вәкиле ҡаланың йәштәр һәм спорт ѳлкәһендәге эшмәкәрлеге менән танышты, урындағы халыҡ менән осрашты.\nЙәмәғәт ҡабул итеү бүлмәһендә ойошторолған сарала 15-тән ашыу мѳрәжәғәт ҡабул ителде. Мѳрәжәғәт итеүселәрҙе, бигерәк тә, спортсыларҙы сифатлы медицина ярҙамы менән тәьмин итеү, балиғ булмағандарға спиртлы эсемлектәр һатыу, радиоһәүәҫкәрҙәр клубын, «Салауат Юлаев» хоккей командаһының урындағы фан-клубын ойоштороу мәсьәләләре борсой. Ҡаланың вазифалы урындарында эшләгән тынғыһыҙ етәкселәр ҙә кѳнүҙәк һорауҙарҙы күтәреп сыҡты. Улар рәтенә «Ирәндек» боҙ һарайы тѳҙѳлѳшѳ буйынса етешһеҙлектәрҙе бѳтѳрѳү, «Тиҫтер» йәштәр-үҫмерҙәр клубын тейешле ҡорамалдар менән тәьмин итеү, фигуралы шыуыу буйынса кадрҙар мәсьәләһен индерергә мѳмкин. Һуңғыһына килгәндә, Андрей Иванович был спорт тѳрѳ буйынса Рәсәйҙә кадрҙар ҡытлығын һыҙыҡ ѳҫтѳнә алып, мәсьәләне бѳгѳн үк хәл итеп булмаһа ла, киләсәктә яуапһыҙ ҡалмаясағын әйтеп үтте.\nӘбйәлил, Баймаҡ, Бѳрйән, Йылайыр, Хәйбулла, Күгәрсен райондары Сибай ҡалаһының йәштәр эше һәм спорт комитеттары вәкилдәрен йыйған кәңәшмәлә ошо ѳлкәләге мѳһим һорауҙар ҡаралды.\n—Маҡсатым талап итеү түгел, ә һеҙҙең эшмәкәрлегегеҙ менән танышып, борсоған һорауҙарҙы уртаға һалып һѳйләшеү, хәл итеү юлдарын эҙләү,—тине А.И.Иванюта. Уның әйтеүенсә, дѳйѳм республика кимәлендә башҡараһы эштәр бихисап. Ҙур сараларҙы баш ҡаланан ситтә, тѳбәктәрҙә уҙғарыу үҙ һѳҙѳмтәһен бирәсәк. Ни тиһәң дә, Ѳфѳ халҡы бындай сараларға ғәҙәти хәл һымағыраҡ ҡараһа, ауыл халҡы иһә уларҙы байрам итеп ҡабул итә. Ул ғына ла түгел, спорт саралары йәш быуын күңеленә ѳмѳт орлоҡтары һалып, дәртләндереп яңы уңыштарға әйҙәйәсәк. Шулай уҡ йәштәр сәйәсәте һәм спорт министры спорт кластарын булдырыу зарурлығын да телгә алды. Был иһә, үҙ сиратында, спорт рухында тәрбиәләнгән, айыҡ аҡыллы быуын үҫтереүгә үҙ ѳлѳшѳн индерәсәк.\nРайон-ҡала комитеттары етәкселәре спорт сараларын тейешле кимәлдә уҙғарыу мѳһимлегенә, йәш ғаиләләрҙе торлаҡ менән тәьмин итеүгә, мәғариф системаһында дауам иткән оптималләштереүҙең тәү сиратта физкультура уҡытыусыларына ҡағылыуына үҙ фекерҙәрен белдерҙе.\nМинистр был тәңгәлдә эштәр алып барылыуын билдәләп, киләсәктә мәсьәләләрҙе ныҡлы контролгә алырға вәғәҙә бирҙе. Мәҫәлән, киләсәктә спорт сараларын уҙғарыу урынын билдәләгәндә туҡланыу, йәшәү шарттарын иҫәпкә алырға тигән тәҡдимдәр яңғыраны. Шуны ла әйтеп китеү мѳһим: быйылғы йылдан республика тѳбәктәрендә йәштәрҙең торлаҡ мәсьәләһен хәл итеү менән йәштәр эше буйынса комитеттар шѳғѳлләнмәй. Был эш тѳҙѳлѳш комитеттарына йѳкмәтелгән.\nАртабан А.И.Иванюта Сибай ҡалаһының балалар һәм үҫмерҙәр спорт мәктәбе, «Спутник», «Атлант», «Тиҫтер» үҫмерҙәр клубтарында булды һәм «Ирәндек» боҙ һарайы, БДУ-ның Сибай институты эшмәкәрлеге менән танышты. Йәштәр сәйәсәте һәм спорт министры ҡалалағы сәфәренән ҡәнәғәт булыуын белдерҙе.


Сирень сәскәһенең файҙаһы\nБаҡсаларҙа хуш еҫле сирень күпереп сәскә атҡан мәл. Халыҡ медицинаһында сирень сәскәһенән (йәки япрағынан) әҙерләнгән төнәтмәне бөйөр шешкәндә, бөйөр һәм бөйөр лаҡаны ташы барлыҡҡа килгәндә ҡулланыла.\nСирень сәскәһе эфир майҙарына, фарнезол, фенолгликозид, сирингин кеүек матдәләргә, ә япрағы һәм бөрөләре флавоноидтарға, аскорбин кислотаһына, сайырға, фитонцидтарға һәм дуплау матдәләренә бай. Халыҡ медицинаһы ҡыуаҡтың сәскәһенән, бөрөһөнән һәм япраҡтарынан шифалы төнәтмәләр әҙерләргә кәңәш итә.\nСирень сәскәһе - ата башлаған сағында, ә япрағы йәйҙең тәүге яртыһында (ҡоро көндә) әҙерләнә. Улар күләгәлә һәм ҡоро урында йоҡа итеп йәйеп, йыш әйләндереп киптерелә. Ғәҙәттәгесә һаҡлана.\nДауаны әҙерләү: 1 аш ҡалағы киптереп ваҡланған сәскәне (япраҡты) 1 стакан ҡайнар һыуға һалып, өҫтө ябыҡ килеш йылы урында 4 сәғәт тоторға кәрәк. Төнәтмәне көнөнә өс тапҡыр (аш алдынан) 1 аш ҡалағы эсергә. Был дауаны тапма ауырыуынан (маляриянан) да эсергә кәңәш ителә.\nСирень сәскәһенән яһалған дарыу майын дарыуханаларҙан эҙләп табырмын тимә, шуға күрә күптәр уны үҙҙәре әҙерләүҙе хуп күрә. Бының өсөн 1 литр банканы сирень сәскәһе менән тултырырға кәрәк. Артабан шыйыҡ майҙы 40 градусҡа тиклем йылытырға һәм сәскәнең өҫтөнә ҡойорға. Банканы яҡшылап ҡапҡас менән ябып, ике көн ултыртырға. Аҙаҡ марля аша уны һөҙөп, тик майҙы ғына ҡалдырырға кәрәк. Тағы ла майҙы ҡайнатырға һәм яңы сирень сәскәләрен өҫтәп һалырға. Был процедураны бер нисә тапҡыр ҡабатлағанда, хуш еҫле һәм шифалы сирень майы килеп сығасаҡ.\nБронхит, ангина, грипп кеүек сирҙәр менән дауаланғанда сирень сәскәһенең майы бигерәк тә файҙалы. Уны ингаляция эшләгәндә лә ҡулланалар. Майҙың бер нисә тамсыһын үҙегеҙ ҡулланған крем, шампунь, лосьонға тамыҙып ебәргәндә, тирә-яғығыҙға хуш еҫтәр таралып китер. Уның менән һыҙлаған урынды ыуыу ҙа ярҙам итәсәк.\nКүптәр сирень сәскәләрен йыйып, унан төнәтмә яһай. Мәҫәлән, өс литрлыҡ банканы ныҡлап тултырғансы атып өлгөрмәгән сәскәләр менән тултырабыҙ. Аҙаҡ уның өҫтөнә спирт йәки араҡы ҡойоп, ҡараңғы урынға ултыртабыҙ. Әгәр ҙә өс литрлыҡ банка ҙур күренһә, бәләкәйерәк, тик ауыҙы ябылған һауыт файҙаланырға мөмкин. Был төнәтмә менән һыҙлаған урынды ыуһағыҙ, бер нисә көндән һуң ауыртҡанын да оноторһоғоҙ.\nҺыуыҡ тейгәндә, тамағығыҙ ауыртҡанда ла сирень сәскәһенән яһалған төнәтмәнән компресс ярҙамға килер. Әммә һәр нәмәлә сама белеү талап ителә, шул уҡ ваҡытта уның ағыулы икәнен дә онотмаҫҡа кәңәш итәбеҙ. Шуныһы иғтибарға лайыҡ: сирень сәскәһе асылмаҫ элек тиҙ арала уны йыйып алырға кәрәк.


Башҡортостан Хөкүмәтендә күп балалы әсәләрҙе тәбрикләү тантанаһы үтте\n8 март алдынан Башҡортостан Хөкүмәте Йортонда күп балалы әсәләрҙе «Әсәлек даны» миҙалы менән бүләкләү тантанаһы үтте. Яҙ байрамы менән ҡатын-ҡыҙҙарҙы республика Хөкүмәте Премьер-министры урынбаҫары Салауат Сәғитов ҡотланы.\nБыйыл республикала «Әсәлек даны» дәүләт наградаһын булдырыуға 20 йыл тула. Ошо ваҡыт эсендә юғары исемгә 7,5 меңдән ашыу ҡатын-ҡыҙ лайыҡ булды.\nНаграда алған әсәләр араһында беҙҙең райондың Туйөмбәт ауылынан Иҙрисова Раушания Кәшиф ҡыҙы, Мораҡ ауылынан Кобелькова Луиза Тәлғәт ҡыҙы, Түләбай ауылынан Ниғмәтуллина Елена Петровна һәм Волостновканан Салтыкова Әлиә Ғәлимйән ҡыҙы бар.\n– Иң ҙур бәхет– ул ғаилә. Балалар шатлығына ҡыуанып, уларҙың уңыш-ҡаҙаныштарына һөйөнөп йәшәүҙән дә олораҡ ҡыуаныс юҡтыр ул. Балалыҡ һәм әсәлекте социаль яҡлау буйынса күп эштәр башҡарған республика Хөкүмәтенә ҙур рәхмәт, – тиҙәр бәхетле әсәйҙәр.\n— Һеҙҙе яҙҙың тәүге көндәрендә бүләкләү матур күренеш, — тине вице-премьер. — Беҙ артабан да ҡуйған бурыстарҙы тормошҡа ашырасаҡбыҙ. «Балалыҡ ун йыллығы» программаһы сиктәрендә социаль өлкәгә ҙур иғтибар бүлеү ҡаралған. Быйыл республикаға федераль үҙәктән 1,36 млрд һум йүнәлтелә. Уға республика ҡаҙнаһынан да аҡса өҫтәләсәк һәм балалар баҡсаларында 1,5 – 3 йәшкә тиклемге кескәйҙәр өсөн төркөмдәр асылыуға тотоналасаҡ.\nВице-премьер әйтеүенсә, балалар поликлиникаларын һәм дауаханаларҙы яңыртыу, заманса йыһазландырыу, мәҙәниәт объекттарын һәм дөйөм белем биреү учреждениеларын ремонтлауға өҫтәмә аҡса бүлеү күҙаллана.\n– Һеҙҙе тағы бер тапҡыр матур байрам менән ҡотлайым. Балаларығыҙҙан изгелек кенә күрергә яҙһын, – тип йомғаҡланы вице-премьер.


Рөстәм Хәмитов Башҡортостандың төҙөлөш комплексы хеҙмәткәрҙәренә дәүләт наградаларын тапшырҙы // Йәмғиәт | новости башинформ.рф\n8:51, 10 августа 2018 Йәмғиәт\nӨФӨ, 2018 йыл, 10 август. /«Башинформ» мәғлүмәт агентлығы/.\nӨфөлә Башҡортостан Башлығы Рөстәм Хәмитов республиканың дәүләт наградаларын тапшырҙы. Төҙөүселәр көнө алдынан төбәктең төҙөлөш өлкәһендә эшләгән 55 хеҙмәткәрҙең һөнәри ҡаҙаныштары почёт грамоталары һәм маҡтаулы исемдәр менән билдәләнде.\n– Ҡала һәм ауылдарыбыҙҙың, бөтә илгә билдәле сәнәғәт предприятиеларының тарихы – бик күп быуын төҙөүсе-коллегаларығыҙҙың хеҙмәт тарихы ул. Бала саҡтан яратҡан урамдар һәм бульварҙар, боронғо өйҙәр һәм заманса күп ҡатлы йорттар, театрҙар, сауҙа комплекстары – беҙҙе уратып алған һәм шатландырған, хеҙмәт һәм ярҙам иткән бөтә нәмә төҙөүселәр ҡулы менән һалынған, – тине Рөстәм Хәмитов. – Төҙөлөш комплексында юғары квалификациялы белгестәр, йәмғиәттә ҙур ихтирам яулаған үҙ эшенең оҫталары эшләне һәм эшләй. Ветерандарыбыҙҙың һәр береһе юғары профессионализм, хеҙмәт һөйөүсәнлек һәм ысын илһөйәрлек өлгөһө булып тора.\nБашҡортостан төҙөлөш эштәре күләме буйынса илдең тәүге ун төбәге иҫәбенә инә, тип билдәләне республика башлығы. Торлаҡ һәм производство объекттарынан тыш, төбәктә газ селтәре һуҙыла, сәнәғәт һәм социаль объекттар һалына. Уҙған йылда ғына туғыҙ яңы мәктәп һәм 16 балалар баҡсаһы асылды.\n– Тармаҡҡа йәш, квалификациялы, аҡыллы кадрҙар кәрәк. Бөгөн белгестәр етмәү проблемаһы барыһына ла билдәле. Төҙөлөш тармағында ғына түгел – бөтә ерҙә лә тиерлек инициативалы, белемле кешеләр етмәй. Әлбиттә, уларҙы тәрбиәләргә кәрәк, шул иҫәптән һеҙҙең коллективта, – тип һыҙыҡ өҫтөнә алды Рөстәм Хәмитов. – Төҙөүсе эшенең ауыр икәнен аңлайым. Йылдың теләһә ниндәй миҙгелендә төҙөлөш майҙансығында булырға, бөтә ғәрәсәттәргә ҡаршы торорға кәрәк. Ләкин йәштәрҙе йәлеп итеү, йәштәр менән эшләү зарур.\nТөбәк етәксеһе тармаҡ алдында торған бурыстарҙы билдәләне һәм төҙөүселәргә эштәрендә уңыштар теләне.\n– Хөрмәтле дуҫтар, киләсәктә лә бөтә эшегеҙ кешеләргә уңайлы йәшәү шарттарын булдырыуға, тәү сиратта уларҙың торлаҡ мәсьәләләрен хәл итеүгә йүнәлтелер тип көтәбеҙ, – тип билдәләне Рөстәм Хәмитов. – Беҙҙең төҙөлөш комплексы үҫешер һәм Рәсәй Президенты ҡуйған яңы үрҙәргә артылыр тигән өмөттәбеҙ.\nТеги: Башҡортостан башлығы, бүләкләү, төҙөлөш